Ravikindlustuseta inimesed Eestis

Ravikindlustuseta inimeste täpne arv Eestis ei ole teada. Rahvaarvu ja ravikindlustatud inimeste arvu järgi tuletades oli Sotsiaalministeeriumi andmetel 2021. aasta alguses ravikindlustuseta 64 467 inimest ehk 4,8% elanikkonnast.

Varem on andmed ravikindlustuseta inimeste hulga kohta oluliselt lahknenud, näiteks 2008. aastal oli Eestis Sotsiaalministeeriumi andmetel ravikindlustuseta inimesi 56 811, Õiguskantsleri Kantselei korraldatud uuringu (ilmunud 2009) kohaselt 89 313.

Ravikindlustuseta jäämine on Eestis puudutanud sadu tuhandeid inimesi - aastatel 2007 - 2017 oli vähemalt ühel kuul kindlustuseta hinnanguliselt 380 000 inimest, st ligi pooled tööealistest.

2005. aastal ütles õiguskantsler Allar Jõks, et ravikindlustuseta inimeste õigused ei ole tagatud.

Riikliku ravikindlustuse ostmine on võimalik teatud tingimustel, selle hind on aasta-aastalt tõusnud. 2023. aasta septembri seisuga on riikliku nn vabatahtliku ravikindlustuse aastamakse 2629,20 eurot (aasta varem 2414,40 eurot).

Ravikindlustuseta inimeste olukorda Eestis on omajagu uuritud ja selle üle arutatud, kaalutud on üldise ravikindlustuse kehtestamist, mis tagaks ravile ligipääsu kogu elanikkonnale.,

2019. aastal loodi Sotsiaalministeeriumi eestvedamisel töörühm, mille eesmärgiks on ravikindlustuse laiendamine elanikkonnas.

2020. aastal korraldati ravikindlustuseta inimestele koroonaravi.

2021. aastast kutsutakse ravikindlustuseta inimesi vähi sõeluuringutele.

Riigikogu võttis vastu Sotsiaalministeeriumis välja töötatud rahvastiku tervise arengukava aastateks 2020–2030, kus üheks prioriteediks on seatud kindlustuskaitse laiendamine elanikkonnas.

15. augustil 2022 alustas Eesti Kunstnike Liit tähtajatut meeldetuletuskampaaniat "Ravikindlustus kõigile!", millega liitusid ka teised loomeliidud.


Takeshirō Kanokogi

Takeshirō Kanokogi (jaapani keeles 鹿子木 孟郎 Kanokogi Takeshirō; 9. november 1874 – 3. aprill 1941) oli Jaapani maalikunstnik.

Takeshirō Kanokogi sündis Okayama prefektuuris ja õppis Tokyos maalikunstnike Matsubata Sangoro ja hiljem Koyama Shōtarō juures. Ta sõitis mitu korda Pariisi Prantsusmaale, esimest korda 26-aastaselt. Ta veetis seal umbes seitse aastat, sel ajal õppis ta Académie Juliani nimelises kunstikoolis Jean-Paul Laurensi ja Émile-René Ménardi juures.

Ta on tuntud lääne stiilis portree-, figuuri-, maa- ja meremaalide poolest.


Leonhard Pföderl

Leonhard Pföderl (sündinud 1. septembril 1993 Bad Tölzis) on Saksamaa jäähokimängija, kes mängib Saksamaa kõrgliiga klubis Berliini Eisbären ründajana paremäärel.

Saksamaa kõrgliigas debüteeris ta hooajal 2012–13 Thomas Sabo Ice Tigersi meeskonnas. Hooajal 2017–18 lõi ta Saksamaa meistrivõistluste väljalangemismängudes kümme väravat ja oli sellega kahe teise mängija kõrval suurim väravakütt.

2019. aasta aprillis liitus ta Eisbäreniga. 2021. aastal tuli ta klubiga Saksamaa meistriks.

2018. aasta taliolümpiamängudel võitis Pföderl Saksamaa jäähokikoondise koosseisus hõbemedali. Jäähoki maailmameistrivõistlustel osales ta esmakordselt 2019. aastal.


Moritz Müller

Moritz Müller (sündinud 19. novembril 1986 Frankfurt am Mainis) on Saksamaa jäähokimängija, kes mängib kaitsjana Saksamaa kõrgliiga klubis Kölner Haie. Ta on klubi meeskonna kapten.

Kölner Haie meeskonnas debüteeris ta Saksamaa kõrgliigas hooajal 2003–04. Klubi põhikoosseisu on ta kuulunud alates hooajast 2004–05. Hooaegadel 2007–08, 2012–13 ja 2013–14 on ta klubiga jõudnud Saksamaa meistrivõistlustel finaali, kuid kõigil kordadel on seal kaotatud.

2018. aasta taliolümpiamängudel võitis Müller Saksamaa jäähokikoondise koosseisus hõbemedali. Jäähoki maailmameistrivõistlustel osales ta esmakordselt 2009. aastal. Maailmameistrivõistlustel on Saksamaa koondisega parimaks tulemuseks veerandfinaali jõudmine kolmel korral.


Silvio Schembri

Silvio Schembri (sündinud 21. mail 1985 Luqas) on Malta poliitik, ta on Malta Tööpartei liige. Ta on 15. jaanuarist 2020 Malta majandus- ja tööstusminister.

Ta on lõpetanud Malta ülikooli.

Ta on 15. jaanuarist 2020 Malta majandus- ja tööstusminister.


Lasgo

Lasgo on Belgia elektroonilise muusika ansambel.

1999. aastal moodustatud kollektiiv koosneb vokalist Jelle Van Daelist (pärast Evi Goffini lahkumist 2008. aastal) ning plaadiprodutsentidest Peter Luts ja Jef Martensist (viimane tuli ansamblisse pärast asutajaliikme Dave McCulleni lahkumist).

Peter Luts kinnitas 2008. aastal Belgia raadios, et Evi Goffin ei naase bändi, sest on otsustanud pühenduda pereelule. Luts teatas umbes samal ajal, et otsib bändi uut vokalisti. Koos Belgia telejaamaga JIMtv korraldas ta uue vokalisti teleotsingu (sarnaselt talendisaadetega nagu "Idols"), kes valis lauljaks Van Daeli.

Kogu oma karjääri jooksul on Lasgo müünud rohkem kui viis miljonit albumit "Some Things" ja "Far Away" ning nende albumite singleid.

Lasgo debüütsingel "Something" ilmus 2001. aasta suvel ja sellest sai hitt ka mitmes muus Euroopa riigis, näiteks Belgias oli see 5. kohal ja Ühendkuningriigi singlite edetabelis 4. kohal. 2001. aasta novembris andis Lasgo välja singli "Alone", mis on pärit Lasgo debüütalbumilt "Some Things", mis ilmus 19. novembril 2001. Muusikavideo "Alone" jaoks filmiti Saksamaal Berliinis.


Kadaka turg

Kadaka turg oli turg Tallinnas Mustamäe linnaosas, mis tegutses aastatel 1992–2002. Kadaka turgu ja kaubanduskeskust haldas AS Combinent.

1992. aastal, kui Tallinna Aiandussovhoos Laki I kvartalis oma tegevuse lõpetas, ostis sovhoosis võlgade katteks korraldatud oksjonil kasvuhooned viimase Tallinna Aiandussovhoosi direktori Hugo Leinemanni perekond. Aktsiaselts Kadaka Turg erastas 1992. aasta sügisel seal asunud Tallinna Aiandussovhoosi ühe klaaskasvuhoone ja kaks kilekasvuhoonet koos õigusega osta ka neid ümbritsev maa.

Aktsiaseltsi Kadaka Turg omanikud olid Aivar Leinemann, Hugo Leinemann, Andrus Leinemann Aleksander Drell ja lisaks neile neljale oli aktsionär Mati Kebina. Turg alustas tegevust 17. detsembril 1992. Turul tegutses ligi 550 kauplejat, 1200 müügikohal. Turu omanduses oli on 4,2 hektarit maad, millest müügipinda on 10 000 ruutmeetrit. Tallinna Politseiprefektuuri endine politseijuht Peet Kall töötas 1996. aastast algul valveteenistuse ülemana, hiljem sai temast Kadaka turu direktor.

Osal aiandussovhoosi territooriumi Mustamäe tee ja Kadaka tee vahel, Rabaküla ja Aiandi tänava piirkonnas jätkas tegevust Kadaka Aiandi AS.

1997. aasta investeeriti 45 miljonit krooni uude kaubanduskeskusse ja 15 miljonit selle inventari. Kadaka turu territoorium jaotati kaheks: Kadaka turu kõrvale moodustati Kadaka kaubanduskeskus. Kadaka turul avatud uue kaubanduskeskuse toiduosakonnas oli 160 ja tööstuskaubamüüjatel tuhatkond müügikohta..

Kadaka turg on tuntud kui üks soome turistide meelisostukohti ning turu ja Tallinna reisisadama vahet sõitis iga päev turismibusse. Aastaid oli see ka üks peamisi piraatkaupade müügikohti.

2002. aastal avati Mustika Keskuses Prisma hüpermarket. Uue keskuse pindalaks kavandati neli hektarit. Müügiletid ja -telgid kaubanduskeskuse ümbrusest likvideeriti ning nende asemele ehitatakse parkimisplats 350–400 autole ja lisaks sama suurusega parkimiskoht rajatati ka kaupluse alla.


Maria Wörth

Maria Wörth on vald Austria Kärnteni liidumaa Klagenfurdi maaringkonnas. Kuurortlinna keskus asub Wörthersee lõunakalda poolsaarel. Idas külgneb vald Kärnteni pealinna Klagenfurdiga. Vallaosad on Maria Wörth ja Reifnitz.


Ailsa Craig

Ailsa Craig (šoti keeles Ailsae Craig, gaeli keeles Creag Ealasaid) on 99 hektari suurune saar Šotimaal Clyde'i lahe välimises osas Girvani saarest umbes 16 km läänes. Ailsa Craig on tardkivimitest koosnev kaljusaar. 16. sajandil pagesid sinna šoti reformatsiooni ajal katoliiklased. Tänapäeval on saar asustamata. Saarel on suur põhjasuulade ja põhjalunnide koloonia.

Saare järgi on nimetatud sibulasort.


Huot Automatic Rifle

Huot Automatic Rifle (inglise keelest 'Huoti automaatvintpüss') oli Kanada kergekuulipilduja projekt. Aastatel 1917–1918 toodeti vähemalt viis sellist relva.


Sanda saar

Sanda saar (inglise keeles Sanda Island, gaeli keeles Sandaigh) on väike saar Argyll and Bute'i regioonis Šotimaal. See asub Kintyre'i poolsaare lõunatipu lähistel.


Ram Mohan Roy

Radža Ram Mohan Roy ehk Rammohan Roy (bengali keeles রাম মোহন রায়, Rām Mohan Rāy; 22. mai 1772 Radhanagore, praegune Lääne-Bengal – 27. september 1833 Bristol, Inglismaa) oli India usuline ja sotsiaalne reformaator ning bengali kirjanik.

Roy oli pärit bengali braahmanisuguvõsast. Ta õppis tundma kristlust ja teisi usundeid ning jõudis järeldusele, et igavene tõde on kõigis usundeis, kuid ilmneb kõige selgemalt India traditsioonis. Ta algatas 1828 hinduismi reformiliikumise Brahmo Samaj.

Kirjanikuna rajas ta bengali modernse proosastiili.


Vaarandi

Vaarandi on eesti perekonnanimi.

2021. aasta 1. jaanuari seisuga oli Eestis perekonnanimi Vaarandi 5 mehel ja alla viiel naisel.


Mart Haruoja

Mart Haruoja (18. oktoober 1948 Tallinn – 10. jaanuar 2011 Tallinn) oli eesti allvee- ja veemotosportlane ning triatleet.

Lõpetas 1967. aastal Tallinna 21. Keskkooli ning 1972. aastal Tallinna Polütehnilise Instituudi energeetika- ja 1990. aastal Tallinna Tehnikaülikooli majandusteaduskonna. Majandusmagister (1997).


Flešš

Flešš (prantsuse keeles flèche 'nool') on lihtsam kivi- või muldkindlustis, millel on kaks terava nurga alla lõikuvat tiiba.

Fleši peamine erinevus redaanist on just tiibade teravnurkne lõikumine (redaanil tihti ka täis- või nürinurkne lõikumine). Fleši gorž on üldjuhul lahtine.


Elsevier

Elsevier (), kuni 2015. aastani Reed Elsevier, on Hollandis asuv teadus-, tehnika- ja meditsiiniteemalisi teoseid, peamiselt teadusartikleid, kirjastav ettevõte.

Elsevier avaldab igal aastal 2500 ajakirjas enam kui 500 000 artiklit. Elsevieri arhiivides on üle 17 miljoni dokumendi ja 40 tuhat e-raamatut. Aastane allalaadimiste arv ületab 1 miljardit.


Buddha Air

Buddha Air on 1996. aastal asutatud Nepali lennufirma, mille peakontor asub Kathmandus Tribhuvani rahvusvahelises lennujaamas.

Lennufirma pakub Nepalis ja Indias nii riigisiseseid kui ka rahvusvahelisi lende. Buddha Air pakub lende 18 sihtkohta, millest 12 on riigisisesed ja 6 rahvusvahelised. Buddha Air oli 2018. aastal reisijate arvu poolest suurim kodumaine lennuettevõte.


Chauchat

Chauchat (prantsuskeelne hääldus "šouša", [ʃoʃa]) on Prantsusmaa kergekuulipilduja. See oli esimeses maailmasõjas Prantsuse armee standardne kergekuulipilduja või "automaatvintpüss". Selle ametlik indeks oli Fusil Mitrailleur Modele 1915 CSRG ('Automaatvintpüss Mudel 1915 CSRG'). Alates 1916. aasta juunist hakati seda Prantsuse jalaväeüksuste teenistusse tooma ning sõdurite seas sai see tuntuks nime FM Chauchat järgi, kuna selle konstruktsiooni eestvedaja oli kolonel Louis Chauchat. Padrunile 8×50 mm R Lebel ehitatud Chauchat oli aastatel 1917–1918 laialdaselt kasutuses ka Ameerika Ekspeditsioonijõududes. Detsembrist 1915 novembrini 1918 toodeti kokku 262 000 Chauchat' kuulipildujat, see tegi Chauchat'st esimese maailmasõja toodetuima automaatrelva. Esimese maailmasõja ajal ning pärast seda kasutasid kuulipildujat Chauchat laialdaselt veel kaheksa riiki: Belgia, Soome, Kreeka, Itaalia, Poola, Rumeenia, Serbia ja Venemaa.

Chauchat oli esimesi kergeid automaatseid vintpüssi kaliibriga relvi, mis oli mõeldud ühele laskjale ning tema abile ning mille opereerimiseks ei olnud vaja tervet meeskonda ega rasket harkjalga. See oli eeskujuks mitmetele hilisematele 20. sajandi projektidele, kuna see on mobiilne, kuid siiski võimas ning automaatne ning seda oli odav väga suurtes kogustes toota. Chauchat'l on püstolkäepide, laad, eemaldatav salv ning valikulise tulerežiimi võimekus, kuid see on siiski ühele sõdurile kandmiseks jõukohane (9 kg). Peale selle on seda võimalik lasta puusalt või kõndides (marsituli).

Põhja-Prantsusmaa mudased kaevikud paljastasid Chauchat' ehituses mitmeid nõrkusi. Konstruktsiooni oli lihtsustatud, et võimaldada paremat masstootmist, kuid see viis metallosade madala kvaliteedini. Suureks murekohaks olid salved, mis põhjustasid umbes 75% relva tõrgetest, need olid valmistatud õhukesest metallist ning ühelt poolt lahti nii et muda ja tolm pääsesid salve sisse. Relva oli ülekuumenenuna võimatu kasutada. Selle tulemusel hakkasid Prantsusmaal tegutsevad Ameerika Ekspeditsioonijõud Chauchat' kuulipildujaid juba kaks kuud enne sõja lõppu M1918 BAR-idega asendama. Pärast esimest maailmasõda asendas Prantsuse armee Chauchat' kuulipildujaga Mle 1924. Chauchat'd tootsid esimese maailmasõja ajal kaks ümberehitatud tsiviiltehast: Gladiator ja Sidarme. Peale 8 mm Lebel padruni versiooni toodeti Chauchat' kuulipildujaid ka padrunitele .30-06 Springfield ja 7.65×53 mm Mauser (vastavalt Ameerika Ekspeditsioonijõudude ja Belgia armee tarbeks). Belgia armee variandil nii palju tõrkeid ei olnud ning see jäi teenistusse 1930. aastate alguseni, sama oli Poola sõjaväe relvadega. Vastupidi sellele olid USA-le tehasest Gladiator tarnitud relvad fundamentaalselt defektsed ning need eemaldati teenistusest kiiresti. Relval oli nii mõneski ringkonnas halb maine ja mõned eksperdid hindavad seda sõjanduse ajaloo halvimaks kuulipildujaks. Siiski, kui relv tuua kaevikute mudastest tingimustest eemale, on seda lihtne käsitleda, sellel on selge sihikupilt ning kui tulistada puhastes tingimustes, on see üldiselt üsna töökindel.


Ailsa Craigi tuletorn

Ailsa Craigi tuletorn (inglise keeles Ailsa Craig Lighthouse) on siiani funktsioneeriv 19. sajandi tuletorn, mis asub Ailsa Craigi saarel Clyde'i lahe välises osas. Šotimaa rannikult Lõuna-Ayrshire'is Girvani lähedalt on selleni 16 kilomeetrit.


Sanda tuletorn

Sanda tuletorn (inglise keeles Sanda Lighthouse) on siiani funktsioneeriv 19. sajandi tuletorn, mis asub Sanda saarel Clyde'i lahe välises osas. Šotimaa rannikult Argyll and Bute'is Kintyre'i poolsaarelt on selleni 6 kilomeetrit.


Henrik Haukeland

Henrik Haukeland (sündinud 6. detsembril 1994 Fredrikstadis) on Norra jäähokimängija, kes mängib väravavahina Saksamaa kõrgliigaklubis Düsseldorfer EG.

Norra kõrgliigas debüteeris ta hooajal 2012–13 Stjerneni meeskonnas.

2015. aastal liitus ta Rootsi esiliiga klubiga Leksands IF. Hooajal 2016–17 mängis ta klubiga Rootsi kõrgliigas. Hooajal 2017–18 mängis ta Rootsi esiliigas Timrå IK-i võistkonnas. Hooajal 2017–18 oli Haukeland Rootsi esiliigas parima tõrjeprotsendiga väravavaht (92,9%) ning lasi endale lüüa keskmiselt kõige vähem väravaid mängu kohta (1,72). Samal hooajal valiti ta ka Rootsi esiliiga hooaja parimaks väravavahiks.

Hooajal 2018–19 mängis Haukeland Soome kõrgliigas TPS-i ja hooajal 2019–20 KooKoo meeskonnas. 2020. aasta aprillis liitus ta Rootsi kõrgliigaklubiga Färjestad BK.

2022. aasta jaanuaris siirdus ta Saksamaa kõrgliigaklubisse EHC München. Hooajal 2022/23 oli Haukeland parima tõrjeprotsendiga väravavaht (94,5%) ning lasi endale lüüa keskmiselt kõige vähem väravaid mängu kohta (1,41). 2022. aasta juulis sõlmis ta lepingu Düsseldorferiga. Hooajal 2022/23 valiti Haukeland Saksamaa kõrgliiga hooaja parimaks väravavahiks.

Norra jäähokikoondise koosseisus osales Haukeland maailmameistrivõistlustel esmakordselt 2017. aastal. Ta kuulus Norra koondisse ka 2018. aasta taliolümpiamängudel.


Fusil Automatique Modèle 1917

Fusil Automatique Modèle 1917 (prantsuse keelest 'Automaatvintpüss Mudel 1917'; ka RSC M1917) on gaasiga ümberlaadiv Prantsusmaa poolautomaatvintpüss. See jõudis Prantsuse armee teenistusse esimese maailmasõja lõpus. RSC M1917 kasutab padrunit 8×50 mm R Lebel, mis oli esimese maailmasõja ajal Prantsuse jalaväeüksuste standardlaskemoon. Kokku toodeti Prantsuse relvatehastes, peamiselt Manufacture d'armes de Saint-Étienne'is ja Manufacture Nationale d'Armes de Tulle'is, 86 000 RSC vintpüssi. Tootmine lõpetati 1918. aasta novembri lõpus. 2020. aasta seisuga on säilinud väga vähesed töökorras eksemplarid ning need on kollektsionääride seas väärtuslikud.


Martin Røymark

Martin Nikolai Røymark (sündinud 10. novembril 1986 Oslos) on Norra jäähokimängija, kes mängib ründajana Norra kõrgliiga klubis Vålerenga.

Norra kõrgliigas debüteeris ta hooajal 2002–03 Manglerudi meeskonnas. Aastatel 2005–2009 mängis ta Norra kõrgliigas Sparta Warriorsi ridades.

Hooaja 2008–09 lõpus liitus Rootsi kõrgliiga klubiga Frölunda HC. Aastatel 2010–2012 mängis ta Rootsi kõrgliigas Timrå IK-i ja 2012–2016 Färjestadi meeskonnas. 2014. aastal kaotas ta Färjestadiga Rootsi meistrivõistluste finaalis Skellefteåle.

Hooajal 2016–17 mängis Røymark Soome kõrgliiga klubis Tappara, kellega tuli 2017. aastal Soome meistriks, ja hooajal 2017–18 Rootsi esiliiga klubis Modo Hockey. Seejärel liitus ta Vålerengaga.

Norra jäähokikoondise koosseisus osales Røymark maailmameistrivõistlustel esmakordselt ka 2008. aastal. Ta kuulus Norra koondisse ka 2010., 2014. ja 2018. aasta taliolümpiamängudel.


Abitreener

Abitreener on peatreeneri abi, kelle ülesanne on tegelda asjadega, mille jaoks pole peatreeneril aega. Peatreeneril on palju raskeid ja tähtsaid ülesandeid ehk kui midagi jääb unarusse, siis sellega tegeleb abitreener. Eri aladel on eri abitreenerid, näiteks jalgpalli abitreener ja korvpalli abitreener.


Brian Kidd

Brian Kidd (sündinud 5. mail 1949) on Inglise jalgpalli kõrgliiga klubi Manchester City abitreener. Ta aitab peatreener Pep Guardiolat. Noorena oli Kidd profijalgpallur. Karjääri lõppedes 1984 otsustas ta alustada oma treenerikarjääri. 1991 sai ta ametikõrgendust Manchester Unitedis Alex Fergusoni abitreenerina ning oli seal kuni 1998. Pärast seda proovis ta ise peatreeneri rolli eri klubides. 2009 naasis ta Manchesteri, kuid seekord Manchester City klubisse Roberto Mancini abitreeneriks. Manchester City abitreenerina töötab ta siiani, kuid peatreenerid on vahetunud. Manchester City on samuti võitnud seitse kodust tiitlit viimase 10 aasta jooksul. See on väga hea tulemus klubi kohta. 2021 võib klubi võita veel mitu tiitlit, sest on Inglise kõrgliigas esimene ja poolfinaalis Euroopa meistrite liigas.


Viini värav

Viini värav (ungari keeles Bécsi kapu, saksa keeles Wiener Tor) asub Budapesti I. ringkonnas Buda kindluslinnakus samanimelisel väljakul. Selle kaudu oli võimalik pääseda Viini suunduvalt maanteelt Buda paleesse.


Viini värava väljak

Viini värava väljak (ungari keeles Bécsi kapu tér on avalik ala Budapesti I. ringkonnas Buda kindluslinnakus. See asub tänavate Ostrom utca, Táncsics Mihály utca ja Nándor utca ristmikul. Väljakul paiknevad Viini värav, Ungari Rahvusarhiivi hoone, Budavári luterlik kirik ja viinamarjaistandus.


Bankim Chandra Chattopadhyay

Bankim Chandra Chattopadhyay ehk Bankim Chandra Chatterjee ehk Bankim Chandra Chatterji (bengali keeles বঙ্কিম চন্দ্র চট্টোপাধ্যায, Baṅkima Candra Caṭṭopādhyāẏa; 27. juuni 1838 Naihati, praegune Lääne-Bengal – 8. aprill 1894 Kolkata) oli India bengalikeelne kirjanik.

Ta arendas bengali proosastiili ja teda peetakse bengalikeelse romaani isaks. Tema ajaloolised romaanid on mõjutatud Walter Scottist. Ta kirjutas ka ühiskonnakriitilisi romaane ja India vabadusvõitlust inspireerinud rahvuslikke romaane. Tema tuntuim romaan on "Anandamath" (আনন্দমঠ, Anondomôţh 'Õndsuse klooster'; 1882), mis sisaldab ka sanskritikeelset luuletust "Vande Mātaram", millest sai vabadusvõitlejate võitluslaul.


Jonas Holøs

Jonas Holøs (sündinud 27. augustil 1987 Sarpsborgis) on Norra jäähokimängija, kes mängib kaitsjana Rootsi kõrgliiga klubis Linköping HC.

Norra kõrgliigas debüteeris ta hooajal 2003–04 Sparta Warriorsi meeskonnas. Aastatel 2008–2010 mängis ta Rootsi kõrgliiga klubis Färjestad BK. 2009. aastal tuli ta Färjestadiga Rootsi meistriks.

2008. aastal valis Colorado Avalanche ta NHL-i draftis 170. valikuna. 2010. aasta mais sõlmis ta Avalanche'iga kaheaastase lepingu. Avalanche'i meeskonnas mängis ta NHL-is ainult hooajal 2010–11, saades 39 liigamänguga kirja kuus väravasöötu.

2011. aastal naasis ta Rootsi kõrgliigasse, liitudes Växjö Lakersiga. Aastatel 2013–2015 mängis ta KHL-is Jaroslavli Lokomotivi ridades. Aastatel 2015–2017 mängis ta taas Färjestadis.

2017. aasta mais sõlmis Holøs kaheaastase lepingu Šveitsi kõrgliiga klubiga HC Fribourg-Gottéron. 2019. aasta juunis naasis ta jällegi Rootsi kõrgliigasse, sõlmides kaheaastase lepingu Linköpingiga.

Norra jäähokikoondise koosseisus osales Holøs maailmameistrivõistlustel esmakordselt 2006. aastal. Norra koondises osales ta ka 2010., 2014. ja 2018. aasta taliolümpiamängudel.


Villar Perosa M1915

Villar Perosa M1915 on kaasaskantav Itaalia automaattulirelv. Selle arendas esimese maailmasõja ajal ettevõte Officine di Villar Perosa.

Algselt oli M1915 mõeldud lennuki teise meeskonnaliikme või sihturi kasutusse, kuid hiljem väljastati seda ka jalaväeüksustele. Maist novembrini 1916 väljastati üks M1915 igale Itaalia armee jalaväepataljonile, mais 1917 suurendati relvade arvu pataljoni kohta kolmeni.

Villar Perosa M15 kasutab 9-millimeetrist püstolimoona, seda peetakse esimeseks tõeliseks püstolkuulipildujaks.


Jüri Jürgenson

Jüri Jürgenson (26. oktoober 1937 – 21. detsember 2020) oli eesti vaimulik, Tartu Salemi Baptisti Koguduse kõige pikaaegsem pastor.

Ta oli pärit Pärnu lähedalt Tahkurannast, sündis kaluri pojana, pere viienda lapsena. Tema isa oli õigeusklik, ema baptist. Isa ja vanem vend põgenesid 1944. aasta sügisel Vene sõjaväe tulekul Rootsi.

Õppis Tahkuranna algkoolis, Pärnu keskkoolis ja Tartus EPA Veterinaaria teaduskonnas.

Ta ristiti 7. juulil 1956 Pärnu koguduses koos Jüri Ratase isa Rein Ratase, Meego Remmeli isa Aamo Remmeli (1936–2023) ja teiste tollaste noortega.

Töötas mõne aasta Pärnus leivatööstuses. Aitas ka jõudumööda Pärnu baptistikogudust. Seal töötades tuli talle kutse tulla tööle Tartu Salemi kogudusse, kuna sealse kauaaegse pastori Paul Himma tervis jäi kehvaks.

Aastal 1972 valitigi Jüri Jürgenson Tartu Salemi baptistikoguduse pastoriks – temast sai koguduse ametliku tegutsemisaja kõige kauem töötanud vaimulik – ligi kolmkümmend aastat hingekarjase ametit, kuni 2001. aastani. Edaspidi jätkas ta koguduse juures jutlustajana, juhatuse liikmena, hingehoidjana.

Üheks tema elutööks on praeguse Salemi kiriku ehituse innustamine ja eestvedamine. Kirikut hakati ehitama 1992, peasaali õnnistati sisse 11. juunil 2000. Koguduse töös osalevad ka Jürgensoni lapsed ja lapselapsed.


Ronalds Ķēniņš

Ronalds Ķēniņš (sündinud 28. veebruaril 1991 Riias) on Läti jäähokimängija, kes mängib Šveitsi kõrgliiga klubis Lausanne HC ründajana vasakäärel.

Hooajal 2008–09 debüteeris ta Šveitsi esiliigas GC Küsnacht Lionsi võistkonnas. Šveitsi kõrgliigas debüteeris ta hooajal 2011–12 ZSC Lionsi meeskonnas. Aastatel 2012 ja 2014 tuli ta Lionsiga Šveitsi meistriks.

2013. aasta juulis sõlmis ta lepingu NHL-i klubiga Vancouver Canucks. Põhja-Ameerikasse suundus ta hooajal 2014–15, asudes esialgu mängima America Hockey League'is Canucksi noorteklubis Utica Comets. NHL-is debüteeris ta 30. jaanuaril 2015 mängus Buffalo Sabresi vastu. Esimese värava lõi ta liigas oma teises mängus 1. veebruaril Minnesota Wildi vastu. Hooajal 2014–15 sai Ķēniņš NHL-is kirja neli väravat ja kaheksa väravasöötu. Samal hooajal jõudis ta Canucksiga Stanley karika väljalangemismängudele, kuid esimese ringi mängus kaotati Calgary Flamesile. Väljalangemismängudes jäi Ķēniņši arvele üks värav ja üks väravasööt. Hooajal 2015–16 pääses NHL-is väljakule vaid kaheksas mängus.

2016. aasta augustis naasis ta ZSC Lionsi, kellega sõlmis kaheaastase lepingu. 2018. aastal tuli ta Lionsiga kolmandat korda oma karjääri jooksul Šveitsi meistriks.

2018. aasta aprillis siirdus ta Lausanne'i, sõlmides klubiga kolmeaastase lepingu.

Läti jäähokikoondise koosseisus osales Ķēniņš maailmameistrivõistlustel esmakordselt 2011. aastal. Ta kuulus Läti koondisse ka 2014. aasta taliolümpiamängudel.


Meyer (Lizums)

Meyer a. d. H. Lysohn (ka Meijer) oli Liivimaa aadlisuguvõsa.

Suguvõsa põlvnes Riia käsitöölistest.

7. augustil 1645 tõsteti Rootsi sõjaväelane Valentin Meyer aadliseisusse ning suguvõsa introdutseeriti 1647. aastal Rootsi rüütelkonda (nr. 329).

Keisrinna Katariina I Diplom [03.05 – 31.12.1725] ("offene Diploma") Rootsi armee teenistusest erru läinud major Gustav Meyerile, läks erru 30.aprillil 1723, Liivimaa hertsogkonna aadlimatriklisse kandmise kohta nimega "von Meyercrantz". Avaldus oli esitatud 03.mail 1725, mis paraku jäi allkirjastamata, diplomi originaal on hävinud. Üks viidetest kogumikust " Дворянские дипломы XVIII века в России ( XVIII sajandi aadlidiplomid Venemaal ) " 1999. – lk. 188–189, autor Khoruzhenko O.I. (märkus: selle raamatu originaal asub Michigani Ülikoolis). Meyercrantzi vapi kirjeldus – helepunase kilbi keskel on poolpärg kuldsete loorberilehtedega. Selle kohal ja all asetsevad horisontaalselt kuldsete käepidemetega sirbid, millest ülemise teravots on suunatud paremale ja alumise teravots vasakule. Hari: kaks kotka tiiba, nende vahel kuldse käepidemega sirp, mille teravots on suunatud paremale. Mantel: on kasutatud helepunast- ja kullavärvi.

Kindralmajor Valentin von Meyeri järeltulijad immatrikuleeriti 1733. aastal Liivimaa rüütelkonna aadlimatriklisse (nr. 85).

XVII-XVIII sajandil kuulusid suguvõsale Nabe mõis (Nabben), Lizumsi mõis (Lysohn), Druviena mõis (Druween), Apeltiene mõis (Appelthien), Väike-Soldina ja Suur-Soldina mõis. Samuti Vändra mõis (Fennern), Pähu mõis (Pähho), Plānupe mõis (Planup) ja Võduvere mõis (Woddofer)

Suguvõsa viimane meesliige Lizumsis ja Druvienis oli Valentin Burchard von Meyer, kes suri 1781. aastal. Viimane naisliige Lizumsis ja Druvienis oli Johanna Margaretha von Meyer, kes suri 1804. aastal.


Wechselapparat

Wechselapparat (saksa keelest 'Vahetusaparaat') on Saksa leegiheitja. See võeti kasutusse esimese maailmasõja ajal aastal 1916 asenduseks varasemale Kleinflammenwerferile. Wechselapparatil on sõõrikukujuline seljaskantav kütusepaak, mille keskel on ümmargune sütik. Enne teist maailmasõda kujundust uuendati ning sellest sai Flammenwerfer 35. Leegiheitja M35 konstruktsiooni peeti liiga hapraks ning varsti võeti selle asemel kasutusse uus Flammenwerfer 41, mis oli ehituselt lihtsam ning mille kütusepaak oli silindrikujuline.

Sõõrikukujulise disaini võtsid teise maailmasõja ajal üle britid, kes ehitasid enda leegiheitja nimega Flamethrower, Portable, No 2.


Paul-Jacques-Aimé Baudry

Paul-Jacques-Aimé Baudry (7. november 1828 17. jaanuar 1886) oli prantsuse maalikunstnik.


José Ferraz de Almeida Júnior

José Ferraz de Almeida Júnior (8. mai 1850 Itu – 13. november 1899 Piracicaba), üldtuntud kui Almeida Júnior, oli Brasiilia kunstnik ja disainer. Ta oli üks esimesi Lõuna-Ameerikas, kes maalis Gustave Courbet' ja Jean-François Millet' realistlikus stiilis. Tema sünnipäeva tähistatakse Brasiilia kunstnike päeval (Dia do Artista Plástico).


Heidelberg (täpsustus)

Heidelberg, linn Saksamaal Heidelberg (Lääne-Kapimaa), linn Lõuna-Aafrika Vabariigis Lääne-Kapimaa provintsis Heidelberg (Gauteng), linn Lõuna-Aafrika Vabariigis Gautengi provintsis


Kyniska

Kyniska (kreeka keeles Κυνίσκα, sünd. 442 eKr) oli vanakreeka sportlane, esimene naissoost olümpiavõitja.

Kyniska oli Sparta printsess, Arhidamos II tütar ja Agesilaos II õde. Ta soovis juba nooruses saada olümpiavõitjaks.

Erinevalt ülejäänud Kreeka linnriikidest oli Spartas naiste elu vabam, kuna kodused tööd olid jäetud helootidele. Ka julgustati sealseid naisi spordiga tegelema, kuna usuti, et tugevamad naised annavad ka tugevamaid järglasi. Antiikolümpiamängud olid mõeldud üksnes meessoost isikutele. Abielus naistel oli keelatud isegi mänge vaadata, rääkimata neil osalemisest.


Tankgewehr M1918

Tankgewehr M1918 (lühendatult T-Gewehr; ehk Mauseri 13-mm tankitõrjevintpüss) on Saksa tankitõrjevintpüss. See oli esimene vintpüss, mille ainus eesmärk oli hävitada soomustatud sihtmärke ning esimese maailmasõja ainuke tankitõrjevintpüss. Kokku toodeti umbes 15 800 relva.


Gustav von Meyer

Carl Gustav von Meyer (sündinud 1676) oli Rootsi ja Vene sõjaväelane (major), Vändra ning Pähu mõisnik.

Septembris 1696 teenis ta relvurina (rustmästare) oma sugulase kapten Barthold von Meyercrantzi kompaniis Tartus. 31. oktoobril 1698 ning 28. septembril 1699 teenis ta förare auastmes samas väeosas. Pataljoni munsterrolli järgi oli ta väeosaga liitunud aprillis 1695.

12.juulil 1702. aastal ülendati ta leitnandiks.

Skytte pataljoni koosseisus kuulus Meyer Tartu kaitsjate hulka 1704. aasta piiramise ajal. Skytte on päevaraamatus välja toonud seiga, kus vahetult enne piiramise algust saadeti Pärnust Tartusse kolmsada koormat linnaseid, mis olid iga hetk sihtkohta jõudmas. Et voor Vene eelvägede kätte ei langeks, saatis komandant Skytte leitnant Gustav Meyeri ühes salga sõduritega seda linna toimetama. Meyeri ülesanne õnnestus, kuna Tartu alla polnud jõudnud veel piisaval hulgal tsaari vägesid, et rootslasi rünnata.

1708. aastal leitnandi auastmes.

30. aprillil 1723. aastal läks ta erru Rootsi armee teenistusest majori auastmes.

03. mail 1725. aastal esitas ta taotluse enda kandmise kohta Liivimaa hertsogkonna aadlimatriklisse – "Keisrinna Katariina I Diplom [03.05 – 31.12.1725] ("offene Diploma")" Rootsi armee teenistusest erru läinud major Gustav Meyerile Liivimaa hertsogkonna aadlimatriklisse kandmise kohta nimega "von Meyercrantz". Paraku jäi see taotlus allkirjastamata ent diplom kanti Vene impeeriumi kinnitamata aadlimatriklite nimekirja. Diplomi originaal on hävinud, koopia asub Venemaal.


Robin Hanzl

pisi|Robin Hanzl 2019. aastal Spartaki meeskonnas Robin Hanzl (sündinud 10. jaanuaril 1989 Ústí nad Labemis) on Tšehhi jäähokimängija, kes mängib ründajana Rootsi kõrgliiga klubis Timrå.

Tšehhi kõrgliigas debüteeris ta hooajal 2010–11 HC Litvínovi meeskonnas. 2015. aastal tuli ta klubiga Tšehhi meistriks. Tšehhi kõrgliiga hooaja 2014–15 väljalangemismängudes oli Hanzl resultatiivseim mängija (5+10).

2017. aastal liitus ta KHL-i klubiga Nižnekamski Neftehimik, kus mängis ühe hooaja. Aastatel 2018–2021 mängis ta Moskva Spartakis.

2021. aasta juunis sõlmis ta üheaastase lepingu Rootsi kõrgliiga klubiga Timrå.

Tšehhi jäähokikoondise koosseisus osales Hanzl maailmameistrivõistlustel esimest korda 2017. aastal.


Tudor Ulianovschi

Tudor Ulianovschi (sündinud 26. mail 1983 Floreștis) on Moldova poliitik ja diplomaat. Ta oli 18. jaanuarist 2018 kuni 8. juunini 2019 Moldova välis- ja eurointegratsiooniminister.

Ta sündis 1983. aastal Floreștis. Ta on lõpetanud 2005. aastal Moldova Rahvusvahelise Vaba Ülikooli ja Viini Diplomaatia Akadeemia.

Aastatel 2005–2007 oli ta Moldova välis- ja integratsiooniministeeriumis Ameerika, Aasia, Lähis-Ida ja Aafrika direktoraadis II sekretäri, III sekretäri ja atašeena. Aastatel 2007–2010 töötas ta Moldova Vabariigi suursaatkonnas Ameerika Ühendriikides Washingtonis. Aastatel 2011–2013 oli ta Moldova Vabariigi välis- ja eurointegratsiooniministeeriumi Ameerika, Aasia, Lähis-Ida ja Aafrika direktoraadi juht. Aastatel 2013–2014 oli ta ametis Kataris Moldova Vabariigi saatkonnas. Aastatel 2014–2016 oli ta Moldova Vabariigi välis- ja eurointegratsiooniministeeriumi aseminister, ta oli vastutav majandusdiplomaatia, rahvusvaheliste majandussuhete ja kahepoolsete suhete eest.

Aastatel 2016–2018 oli ta Moldova Vabariigi alaline esindaja ÜRO Genfi kontoris, Maailma Kaubandusorganisatsioonis ja teistes rahvusvahelistes organisatsioonides Genfis. Lisaks oli ta Moldova Vabariigi erakorraline ja täievoliline suursaadik Šveitsi Konföderatsioonis ja Liechtensteini Vürstiriigis, asukohaga Genfis.

Ta oli 18. jaanuarist 2018 kuni 8. juunini 2019 Moldova välis- ja eurointegratsiooniminister.


Vibuõng

Vibuõng ehk lihtõng (ka ussõng, vaglaõng) koosneb konksust, nöörist ja vibust ehk õngeridvast..

Õng on vanimaid kalapüügiriistu, Eesti ala varasemad asukad kasutasid luust õngekonkse juba 9. aastatuhandel eKr.

Nöör tehti keeratud jõhvist, ka linast või kanepist, nööri küljes olid kork ja tina. Konksud valmistati raudtraadist. Kork kinnitati nöörile puust või sulerootsust kiiluga, tina paigutati õngekonksu lähedale. Õngenööri pikkust reguleeriti vastavalt sellele, kui sügav oli vesi. Õngeritv oli õnge käepidemeks, selle külge kinnitati nöör konksuga. Vibuõngega püüti nii veesõidukist kui ka kaldaäärsest veest või kalda pealt.

Peale vibu ja nööriga käsiõnge kasutatakse teatud kalade püüdmiseks ka mitmesuguseid spetsiaalõngi (käekook tursa, lant haugi, lutsumänd lutsu, sikuti ahvena ja siia jne püügiks). 20. sajandi II poolel kaotas õngepüük tööstusliku tähtsuse ning jäi harrastuskalameeste tegevuseks.


Voldemar Särak

Voldemar Särak (15. oktoober (vkj)/ 28. oktoober 1911 Kudina vald, Maarja-Magdaleena kihelkond, Tartumaa – 3. juuni 1947 Tallinn) oli Eesti murdmaasuusataja, politseinik, vabadusvõitleja ja metsavend.

Lõpetas 1925. aastal Harku algkooli ja 1928. aastal Politseikooli. Töötas politseinikuna Harju-Tallinn prefektuuris ja aastatel 1940–1941 Pärnu suusavabrikus.

Põgenes märtsis 1943 Soome. Läks 1. aprillil 1943 Soome sõjaväkke, osales Jätkusõjas. Oli rindel Rajajoel III/JR47-s, seejärel väljaõppel peastaabi luureosakonnas. Astus Haukka gruppi. Juulis 1944 toimetati salaja Eestisse, oli metsavend Virumaal Haukka grupi punkris.

Langes 21. detsembril 1944 Järtu küla kandis Virumaal vangi. Põgenes koos Harri Sepikuga 25. septembril 1945 kohtumajast Tallinnas, kus talle oli mõistetud 20 aastat vangistust.

Oli uuesti metsavend Harjumaal. Tabati juunis 1947 haarangul Anija kandis, sai põgenemisel raskelt haavata. Suri operatsioonil 3. juunil 1947 vangla haiglas. Tema matmispaik ja haud pole tänaseni teada, arvatavasti asub see mõnel Nõukogude repressiivorganite erikalmistul Tallinna lähistel.


Kölnbreini pais

Kölnbreini pais on pais, mis asub Kärtenis Austrias. Paisu ehitati aastatel 1971–1979 ja see on Austria kõrgeim pais.

Selle veehoidla on põhiliseks allikaks kolmefaasilisele pumpelektrijaamale, mis koosneb üheksast paisust ja neljast hüdroelektrijaamast. Seda kompleksi omab firma Verbund, mida kutsutakse Malta-Reissecki elektrijaamade grupiks. Grupi iga-aastane elektritoodang on 1216 gigavatt-tundi (4380 teradžauli).

Veehoidlat täites avastati mõrad paisu konstruktsioonis. Pärast parandustöid, mis kestsid üle kümne aasta, hakkas pais töötama täisvõimsusel.


Valentin von Meyer

Valentin von Meyer (1601 – 9. märts 1674 Jērkule mõis) oli baltisaksa päritolu Rootsi sõjaväelane (kindralmajor) ja mitmete mõisate omanik Liivi- ja Eestimaal.

Valentin Meyer sündis 1601. aastal Riia kullassepa Eberhard Meyeri ja tema abikaasa Anna Molleri pojana. Oma nime sai ta emapoolselt vanaisalt Valentin Mollerilt, kes oli samuti Riia kullassepp.

5. veebruaril 1629 oli ta leitnandi auastmes. 1632 oli Rootsi administraator (amtsverwalter) Halles. 1635 oli ooberstvahtmeistri auastmes.

Osales Sinise rügemendi (Blå regementet) ooberstleitnandina Kolmekümneaastase sõja Breitenfeldi lahingus.

Osales 30-aastases sõjas ning tõusis 1646. aastaks oobersti aukraadi ning ühe saksa rügemendi ülemaks. 19. juulil 1646 määrati Bröckwörde komandandiks, ning 1648. aastal Vestfaalis Mindeni komandandiks.

Tõsteti 7. augustil 1645 Rootsi aadliseisusse.

Sai 1658. aastal kindralmajori auastme ning oli 1658–1659 Riia komandant. 1659 määrati Miitavi ülemkomandandiks.

1651. aastal omandas riigisekretär Lars Grubbe pärijatelt 10 000 taalri ja 100 tukati eest Lemsalu kihelkonna Nabe mõisa. 16. augustil 1653 omandas ta Tirza kihelkonna Lizumsi ja Druviena mõisa ning Cesvaine kihelkonna Apeltiene mõisa.

Eestimaal kuulusid talle Vaivara kihelkonnas Suur- ja Väike-Soldina mõis.

Valentin von Meyer suri 9. märtsil 1674 Jērkule mõisas ning maeti 23. veebruaril 1675 Riia Jakobi kirikusse.

Valentin von Meyeri portreemaal on eksponeeritud Rundāle lossis.


Kristaps Sotnieks

Kristaps Sotnieks (sündinud 29. jaanuaril 1987 Riias) on Läti jäähokimängija, kes mängib kaitsjana KHL-i klubis Riia Dinamo.

Ta alustas klubikarjääri Läti klubis HK Riga 2000, mille meeskonnas debüteeris ta hooajal 2004–05.

2008. aastal liitus ta samal aastal loodud Riia Dinamoga ning debüteeris hooajal 2008–09 klubiga KHL-is.

Aastatel 2016–2018 mängis ta kaks hooaega Togliatti Lada ridades, naastes seejärel Riia Dinamosse. Hooajal 2018–19 oli Sotnieks Maksim Tšudinovi kõrval KHL-is enim lööke blokeerinud mängija (99).

Läti jäähokikoondise koosseisus osales Sotnieks maailmameistrivõistlustel esmakordselt 2009. aastal. Ta kuulus Läti koondisse ka 2010. ja 2014. aasta taliolümpiamängudel.


1.59-inch Breech-Loading Vickers Q.F. Gun, Mk II

1.59-inch Breech-Loading Vickers Q.F. Gun, Mk II (inglise keelest '1,59-tolline Tagantlaetav Vickersi Q.F, Püss, Mk II') on Suurbritannia kergsuurtükk, mis konstrueeriti esimese maailmasõja ajal. Algselt oli relv mõeldud kaevikusõjas kasutamiseks, kuid siis hakati katsetama selle õhk-õhk ja õhk-maa võimekust lennukitel. Kuigi sellega lasti mürske ning sellel ei olnud rakettide heitmise võimekust, tuntakse seda laialdaselt nimega Vickers-Crayfordi raketipüss.


Chrístos Staïkoúras

Chrístos Staïkoúras (kreeka keeles Χρήστος Σταϊκούρας; sündinud 12. augustil 1973 Lamías) on Kreeka poliitik ja majandusteadlane, erakonna Uus Demokraatia liige. Ta on 9. juulist 2019 Kreeka rahandusminister.

Ta sündis 1973. aastal Lamías. Ta lõpetas 1996. aastal bakalaureuseõpingud Ateena Rahvuslikus Tehnikaülikoolis mehaanikainsenerina. Aastatel 1996–1997 omandas ta magistrikraadi (MBA) Imperial College Londonis. Aastatel 1997–2001 omandas ta doktorikraadi (PhD) panganduse alal väitekirjaga "European banking industry: Sources of income and profitability", mida ta kaitses Londoni Linnaülikoolist.

9. juulist 2019 on ta Kreeka rahandusminister.


Beckeri kahur

Beckeri kahur (saksa keeles Becker-Kanone; Beckeri Tüüp M2 20-mm kahur) on Saksa automaatkahur. See konstrueeriti enne esimest maailmasõda ajal Beckeri Terasevabrikus. Kahur jõudis masstootmisesse 1916. aastal ning seda kasutati paljudel erinevatel lennukitel. Tegu on ainsa Saksa automaatkahuriga, mida esimese maailmasõja ajal õhus kasutati.

Beckeri kahur oli eeskujuks Šveitsis toodetud kahurile Oerlikon 20 mm, mis on teenistuses tänapäevani. Lisaks saadi Beckerilt eeskuju teises maailmasõjas Luftwaffe kasutuses olnud kahuri MG FF ehitamisel.


Oskars Cibuļskis

Oskars Cibuļskis (sündinud 9. aprillil 1988 Riias) on Läti jäähokimängija, kes mängib kaitsjana KHL-i klubis Riia Dinamo.

Läti kõrgliigas debüteeris ta hooajal 2004–05 SK Riga 18 võistkonnas.

Hooajal 2008–09 mängis ta Austria kõrgliiga klubis Salzburgi EC Red Bull.

2009. aasta augustis liitus ta Riia Dinamoga. Seal mängis ta kokku kaheksa hooaega.

Aastatel 2017–2020 mängis Cibuļskis Tšehhi kõrgliiga klubis Mountfield HK. Hooajal 2020–21 mängis ta HC Litvínovis. 2021. aasta mais naasis ta Riia Dinamosse.

Läti jäähokikoondise koosseisus osales Cibuļskis maailmameistrivõistlustel esmakordselt 2011. aastal.


BL 1.2-inch

Ordnance BL 9.2-inch howitzer (inglise keelest Ordnance'i BL 9,2-tolline haubits) on Suurbritannia raske piiramishaubits. Haubits oli esimeses maailmasõjas Prantsusmaal teeninud Briti üksuste põhiline kaudtule vastase tule element, see kuulus paljude Royal Garrison Artillery üksuste relvastusse. Haubits jäi teenistusse teise maailmasõja alguseni.


Vladimir Heinrichsen

Vladimir Heinrichsen (4. jaanuar 1929 Tallinn – 29. jaanuar 2009 Tallinn) oli eesti raadioinsener ja tehnikateadlane.


Sisley

CFEB Sisley, rohkem tuntud kui Sisley Paris, on sõltumatu prantsuse luksuskosmeetika-, nahahooldus-, juuksehooldus- ja parfüümifirma. Ettevõte arendab taimedest saadud toimeainetel põhinevaid ja erinevatele nahatüüpidele sobivaid niisutamise, vananemisvastaseid, päikesekaitsevahendi või meigi tooteid.

Firma lõid Jean-François Laporte ja Roland de Saint-Vincent aastal 1972. Hubert d'Ornano omandas selle aastal 1976, nimetades selle ümber prantsuse impressionisti Alfred Sisley järgi.

Firma fookus on fütokosmeetika viljelemisel.


Jodie Harsh

James Allen Clarke (sündinud 1985), tuntud kui Jodie Harsh, on Londonis elav DJ, muusikaprodutsent ja promootor.


Académie des Beaux-Arts

Académie des Beaux-Arts (Kaunite Kunstide Akadeemia) on Prantsusmaa akadeemiline organisatsioon, üks viiest Institut de France'i akadeemiast.

Akadeemia loodi 1816. aastal, kui liideti Académie de peinture et de sculpture (Maalimise ja skulptuuri akadeemia; loodud 1648), Académie de musique (Muusikaakadeemia; loodud 1669) ja Académie d'architecture (Arhitektuuri akadeemia; loodud 1671).


Sanna Aaslav-Kaasik

Sanna Aaslav-Kaasik (sündinud 11. jaanuaril 2001 Tallinnas) on eesti veemootorisportlane.

Ta lõpetas 2019. aastal Kuusalu Keskkooli. Harrastas kooliajal kergejõustikku ja jalgpalli.

Veemotospordiga hakkas ta tegelema 2012. aastal Tallinna Veemotoklubis oma isa Uku Aaslav-Kaasiku juhendamisel.

Sanna on tulnud paadiklassis F-125 kolmel korral (2018, 2019 ja 2021) Eesti meistriks ja ühel korral (2018) Balti meistriks.

Euroopameistrivõistlustel sai F-125 klassis 2019. aastal hõbemedali.

Maailmameistrivõistlustel võitis Sanna F-125 klassis 2021. aastal kuldmedali ning 2019. aastal hõbeda. Juunioride paadiklassis GT-15 sai 2016. aastal pronksmedali.


Viilork

Viilork (ka tuulamishark, küüsik) on kühvlitaoline 5–9 laia puupiiga hark teravilja tuulamiseks.

Viilorki kasutati 19. sajandil peamiselt Saaremaal ja Muhus, aga ka Lätis Kuramaal. Mandril oli tuulamiseks kasutusel hõreda põhjaga sari. Viilorgiga visati vili rehealuse avatud värava kohale üles - tuul kandis aganad eemale, terad langesid alla. Lõuna-Eestis tõsteti sarnase kujuga (rehe)käpa abil vilja tuulamise ajaks sarja sisse.


Neoliitikumi pikkmaja

Neoliitikumi pikkmaja on neoliitikumis ehk 4.–2. aastatuhandel eKr Euroopa esimeste talupidajate seas populaarne olnud elamutüüp. Hoone olemasolu on kindlaks tehtud siiani maapinnas olevate vundamendiaukude põhjal.


Jistebnice

Jistebnice (saksa keeles Jistebnitz) on linn Tšehhis Lõuna-Tšehhi maakonnas Tábori ringkonnas. Jistebnice asub Táborist 13 km loodes, České Budějovicest umbes 56 km põhjas ja Praha kesklinnast ligikaudu 67 km lõunas.

Jistebnice paikneb merepinnast 578 meetri kõrgusel.

Jistebnicet on esmamainitud 1262. aastal.

Jistebnice olulisemad vaatamisväärsused on aastatel 1380–1385 ehitatud gooti stiilis Püha Miikaeli kirik, 1864. aastal valminud koolihoone, 1555. aastal ehitatud raekoda, 16. sajandi teisel poolel rajatud väike loss, kivist purskkaev aastast 1729 ja inglise pargiga loss (ehitatud aastatel 1876–1882).


Leo Eentalu

Leo Eentalu (kuni 1938 Leo Sommer; 5. mai 1930 Kolgaküla, Kõnnu vald, Kuusalu kihelkond, Harjumaa – 25. detsember 2006 Harju maakond) oli eesti veemootorisportlane.

Ta võistles aastatel 1962–1971 Loksa eest. Tuli 1968. aastal sportpaatide 250 cm³ võistlusklassis (AU) Eesti NSV meistriks ning sai 1966. aastal Eesti NSV meistrivõistlustel sportpaatide 250 cm³ võistlusklassis (UA) hõbemedali.


Horní Jelení

Horní Jelení (saksa keeles Ober Jeleni) on linn Tšehhis Pardubice maakonnas Pardubice ringkonnas. Horní Jelení asub Pardubicest ligikaudu 23 km idas.

Horní Jelenít on esmamainitud 1472. aastal. Horní Jelení sai linnaõigused 1912. aastal. 2006. aastal anti Horní Jeleníle vahepeal kaotatud linnaõigused tagasi.


Bagdadi ejalett

Bagdad ejalett (osmanitürgi keeles ایالت بغداد) oli Osmanite Iraagi ejalett, mille keskmes oli Bagdad. See kestis aastatel 1535–1864, kuigi aastatel 1623–1638 okupeeris seda Safavidi riik.


Antigeeni kiirtest

Antigeeni kiirtest (inglise rapid antigen test ehk RAT, ka RADT) ehk kiirtest on kiirdiagnostiline test, mis sobib ravipunktis tehtavaks testimiseks ja mis tuvastab otseselt antigeeni olemasolu või puudumise. Seda kasutatakse tavaliselt SARS-CoV-2, COVID-19 põhjustava viiruse tuvastamiseks. Kiirtestid on valku tuvastavate külgvoolutestide liik, mis eristab seda teistest meditsiinilistest testidest, mis tuvastavad antikehasid (antikehade testid) või nukleiinhappeid (nukleiinhappe testid), kas laboratoorselt või ravipunktis. Kiirtestid annavad tavaliselt tulemuse 5 kuni 30 minutiga, nõuavad minimaalset koolitust või infrastruktuuri ning neil on märkimisväärsed kulueelised.


Uku Aaslav-Kaasik

Uku Aaslav-Kaasik (sündinud 18. juunil 1974 Tallinnas) on eesti veemotosportlane.

Veemotospordiga hakkas ta tegelema 1984. aastal oma isa Lembit Aaslav-Kaasiku juhendamisel.

Oli 250 cm³ sportpaatide võistlusklassis (SA või S-250) aastatel 1985–1989 6-kordne Eesti NSV noortemeister ja 1989. aastal NSV Liidu noortemeister.

Tuli erinevates võistluklassides aastatel 1994–2012 6 korda Eesti ja 5 korda Balti meistriks.

Sai 2008. aastal maailmameistrivõistlustel 500 cm³ vormelpaatide võistlusklassis (F-500) pronksmedali.


Týnec nad Labem

Týnec nad Labem (varem Labská Týnice või Týnec na Hůrkách, saksa keeles Elbeteinitz) on linn Tšehhis Kesk-Tšehhi maakonnas Kolíni ringkonnas. Týnec nad Labem asub Elbe (Laba) jõe ääres, Kolínist umbes 11 km ja Praha kesklinnast ligikaudu 67 km idas.

Asulat on esmamainitud 1110. aastal. Linnaõigused sai Týnec nad Labem 1600. aastal.

Týnec nad Labemi vanalinn on alates 1. septembrist 2003 ajalooline linnakaitseala.

Linna on maetud Austria väejuht Michael von Melas (1729–1806).


Rotterdam–Haagi suurlinnapiirkond

Rotterdami–Haagi suurlinnapiirkond (hollandi keeles Metropoolregio Rotterdam Den Haag) on 2014. aastal asutatud suurlinnapiirkond, mis hõlmab Rotterdami ja Haagi linnasid ning veel 21 omavalitsust. Piirkonnas elab 1130 km² ulatuses ligikaudu 2,7 miljonit elanikku. Selle piires asub Euroopa suurim sadam ja paljud rahvusvahelised organisatsioonid.


Budyně nad Ohří

Budyně nad Ohří (saksa keeles Budin an der Eger) on linn Tšehhis Ústí maakonnas Litoměřice ringkonnas. Budyně nad Ohří asub Ohře jõe ääres, Litoměřicest ligikaudu 15 km ja Ústí nad Labemist umbes 29 km lõunas ning Praha kesklinnast 42 km põhjaloodes.

Budyně nad Ohřít on esmamainitud 1173. aastal. Linnaõigused sai Budyně nad Ohří 24. oktoobril 1996.

Budyně nad Ohří vanalinn on alates 10. septembrist 1992 ajalooline linnakaitseala.


Solnice

Solnice (saksa keeles Solnitz) on linn Tšehhis Hradec Králové maakonnas Rychnov nad Kněžnou ringkonnas. Solnice asub Poola piirist 17,5 km kaugusel, Rychnov nad Kněžnoust umbes 5 km põhjaloodes ja Hradec Královést ligi 29 km idas.

Solnicet on esmamainitud 1321. aastal, linnaõigused sai 1386. aastal. Vahepeal kaotatud linnaõigused anti Solnicele tagasi 5. juunil 1991.


Loovkirjutamine

Loovkirjutamist (inglise keeles creative writing) vastandatakse laiemas tähenduses teadustekstide kirjutamisele, kitsamalt mõistetakse loovkirjutamise all eri liiki poeetiliste tekstide loomist. Loovkirjutamise mõistet defineeritaksegi seetõttu tavaliselt olenevalt kontekstist.

Loovkirjutamise kontseptsioon sai alguse 1970. aastatel USA-s psühhoteraapia valdkonnas, kust ideed kandusid kiirelt ka teistele aladele. Tänapäeval kasutatakse loovkirjutamise mõistet nii meditsiinis, psühhoteraapias kui ka hariduses.


Belinda Bauer

Belinda Bauer (sündinud 24. detsembril 1962) on Briti kriminaalkirjanik.

Ta kasvas üles Inglismaal ja Lõuna-Aafrikas ning kolis hiljem Walesi, kus töötas Cardiffis kohtureporterina. Juba ajakirjanikuna kirjutas ka filmistsenaariume, millest "The Locker Room" pälvis BAFTA eriauhinna (Carl Foremani Briti noore stsenaristi auhinna).

Baueri debüütromaan "Blacklands" võitis 2010. aastal Briti kriminaalromaanikirjanike assotsiatsiooni Kuldse Pistoda auhinna parima kriminaalromaani eest. Nii "Blacklandsi" kui ka tema teise romaani "Darkside" (2011) ja kolmanda romaani "Finders Keepers" (2012) tegevus toimub Somersetis Exmoori ümbruses. 2014. aastal võitis tema romaan "Rubbernecker", mille tegevus toimub Cardiffis ja Breconis, Theakston's Old Peculier aasta kriminaalromaani auhinna.


Valgevene Vabariigi Sõjaväeakadeemia

Valgevene Vabariigi Sõjaväeakadeemia (valgevene Ваенная акадэмія Рэспублікі Беларусь; vene Военная академия Республики Беларусь) on kõrgem sõjaline õppeasutus Valgevenes.


Nová Včelnice

Nová Včelnice (kuni 1950. aastani Nový Etynk-Včelnice, saksa keeles Neuötting Vtschelnitz) on linn Tšehhis Lõuna-Tšehhi maakonnas Jindřichův Hradeci ringkonnas. Nová Včelnice asub Jindřichův Hradecist 11,5 km põhjakirdes, Jihlavast umbes 41 km lääneedelas ja České Budějovicest ligi 52 km idakirdes.

Asulat on esmamainitud 1320. aastal. Linnaõigused sai Nová Včelnice 1884. aastal. 1. juunil 1998 anti Nová Včelnicele vahepeal kaotatud linnaõigused tagasi.


Kuno Tammearu

Kuno Tammearu (sündinud 23. septembril 1974 Abja-Paluojal) on Eesti riigiametnik, aastast 2023 Sisekaitseakadeemia rektor.

Tammearu on lõpetanud Eesti Riigikaitse Akadeemia, omandanud magistrikraadi haldusjuhtimises Tallinna Tehnikaülikoolis ja Tartu Ülikoolis magistrikraadi ettevõtte strateegilise juhtimise valdkonnas.

Tammearu alustas päästjana tööd 1992. aastal ning on edasi liikunud päästevaldkonna erinevatel spetsialisti ja juhi tasanditel. 1997–2011 oli Tammearu Tallinna tuletõrje ja päästeameti kustutus- ja päästetööde juhtimiskeskuse operatiivteenistuste direktor, seejärel direktori asetäitja operatiivteenistuse alal, Harjumaa päästeteenistuse direktori asetäitja päästetööde alal, päästeameti operatiivteenistuse osakonna juhtaja ning päästetööde osakonna juhataja.

2012–2013 oli ta Päästeameti peadirektori asetäitja päästetöö alal ning aastatel 2013–2023 Päästeameti peadirektor.

Siseminister Lauri Läänemets allkirjastas 27. veebruaril 2023 töölepingu Kuno Tammearuga, kes asub 5. juunist Sisekaitseakadeemia uue rektori ametisse.


Pálháza

Pálháza on linn Ungaris Borsod-Abaúj-Zempléni komitaadis Sátoraljaújhelyi kreisis. Pálháza asub Slovakkia piirist 4,5 km kaugusel, Sátoraljaújhelyst 14 km loodes ja Miskolcist ligikaudu 68 km kirdes.

Pálháza on asutatud 1320. aastatel, küla on esmamainitud 1389. aastal.

Pálháza sai linnaõigused 2005. aastal. Pálháza on kõige väiksema elanike arvuga linn Ungaris.


Juhan Ploompuu

Juhan Ploompuu (ka Johan või Johann; 4. august 1867 Võllaskatku, Anija vald – 11. detsember 1943 Rahula talu, Kadaka küla) oli eesti põllumees ja poliitik.

Juhan Ploompuu isa Juhan kolis perega juba järgmisel aastal peale poja sündi Koitjärvele, kus ostis omale hiljem Laane talu. Noor Juhan õppis kolm aastat Hirvli külakoolis, oli seejärel maamõõtja juures tööl, kus paistis silma usinusega. Kutsuti Saku mõisa aedniku abiliseks, kus õppis selgeks aednikutöö ning raamatupidamise. Töötas seejärel kaks aastat Tartumaa mõisades, 1890. aastal läks Venemaale Novgorodi kubermangu aednikuks, hiljem sai mõisavalitsejaks.

1904. aastal abiellus Haabersti koolmeistri tütre Olga Tassoniga. Sai kaasavaraks Tallinna külje all Kadaka külas 25 hektarit maad ning rajas sinna Rahula talu. Talust kujunes eeskujulik majapidamine, kus oli hulk põllutöömasinaid. Juhan Ploompuu tegi oma talus ise palju katseid ning juhatas ka Tallinna Eesti Põllumeeste Seltsi katseasjandust. Väljapanekute eest seltsi näitustel sai korduvalt kõrgema ja I järgu auhindu. Ta oli Tallinna Eesti Põllumeeste Seltsi liige alates 1910. aastast ja auliige 1922. aastast, seltsi abiesimees aastail 1920–1925.

Juhan Ploompuu alustas poliitilist tegevust 1905. aastal, võttes osa Tartu Aulakoosolekust. 1917. aastal oli ta Ajutise Maanõukogu liige. 1919. aastal valiti Eesti Rahvaerakonna esindajana Asutava Kogu liikmeks. 1925. aastal oli ta II Riigikogu asendusliige. Ta oli Keila põllumeeste konvendi ja Põllutöökoja täiskogu liige.

Juhan Ploompuu oli ka Harku vallavolikogu ja Harju maavolikogu liige, kuulus Põllumeeste Keskpanga ja Tallinna Eesti Majandusühisuse asutajate hulka. Ta oli Harku valla aukodanik.


Eurojaapani lehis

Eurojaapani lehis (Larix × marschlinsii), ka värdlehis või hübriidlehis, on Euroopa lehise (Larix decidua) ja Jaapani lehise (Larix kaempferi) hübriid.

Hübriid saadakse euroopa lehise õietolmuga tolmeldatud jaapani lehise käbialges (emasõisikus) arenenud seemnest.

See arvatakse olevat kõige kiirema juurdekasvuga okaspuu Eestis. 2006. aastal Söe arboreetumis mõõdetud 30-aastased eurojaapani lehised olid 21,3–23,3 m kõrged.


Petersi projektsioon

Petersi projektsioon on õigepindne silindriline kaardiprojektsioon, mis kasutab kahte standardparalleeli. Projektsiooni tuntakse ka nimega Gall-Petersi projektsioon.


Zalakaros

Zalakaros on linn Ungaris Zala komitaadis Nagykanizsa kreisis. Zalakaros asub Nagykanizsast ligi 15 km kirdes ja Zalaegerszegist umbes 39 km lõunakagus.

Zalakaros on kuurortlinn, seal asuvad kuumaveeallikad.

Asulat on esmamainitud 1254. aastal. 1962. aastal avastati Zalakarosis kuuma mineraalvee allikad. Esimene spaa avati 1965. aasta septembris. Zalakaros sai linnaõigused 1997. aastal.


7,7-cm välisuurtükk 96 n.A.

7,7-cm välisuurtükk 96 n.A. (saksa keeles 7,7-cm-Feldkanone 96 neuer Art, '7,7-cm uut liiki välisuurtükk') on Saksa välisuurtükk, mida kasutati esimeses maailmasõjas.


Moosburg (Austria)

See asub Klagenfurdi nõos B 95 Turracher Straße kiirteel, liidumaa pealinnast loodes. Lõunas külgneb Moosburg Pörtschachi ja Krumpendorfi vallaga, mis mõlemad on populaarsed supluskuurordid Wörthersee põhjakaldal. Lähedalasuvale Süd Autobahnile (A2) saab jõuda Pörtschachi ja Krumpendorfi liiklussõlmede kaudu. Vanakõrgsaksakeelne nimi moos ("soo") viitab mitmele soole ja tiigile asula ümber, mis on jäänukid viimasest jääajast ja täna kaitseala.

Vallaosad on Bärndorf, Gradenegg, Kreggab, Moosburg, Sankt Peter, Seigbichl (Žihpolje), Tigring (Tigrče) ja Tuderschitz (Tudrešiče).


QF 1-naelane pom-pom

Mitte segi ajada QF 2-naelase merekahuriga, mida tunti ka nimega pom-pom.

QF 1-naelane (inglise keeles QF 1 pounder; tavaliselt tulistamishääle järgi lihtsalt pom-pom) on 37-millimeetrine Suurbritannia automaatkahur, maailma esimene omataoline. See oli paljudes riikides kasutuses, algselt jalaväe- ning hiljem õhutõrjekahurina.


Mercedes 37/95

Mercedes 37/95 on sõiduauto, mida toodeti 1910. aastate esimeses pooles. Sellel on suur Daimleri neljasilindriline 9,5-liitrine mootor, millel on 90–95 hobujõudu. Mootor liigutab kettülekande abil auto esirattaid ning sõiduk võib arendada kiirust kuni 115 km/h.


Airco DH.10 Amiens

Airco DH.10 Amiens oli Suurbritannia kahemootoriline raskepommitaja, mis konstrueeriti ning mida ehitati esimese maailmasõja lõpus. See oli kuninglikus õhuväes lühikest aega kasutusel ka pärast sõda.


Balatonföldvár

Balatonföldvár (saksa keeles Földwahr) on linn Ungaris Somogyi komitaadis Siófoki kreisis. Balatonföldvár asub Balatoni järve lõunakaldal, Siófokist ligi 16 km lääneedelas ka Kaposvárist umbes 55 km põhjas.

Balatonföldvár on populaarne puhkekeskus ja turismisihtkoht.


Hiram Maxim

Sir Hiram Stevens Maxim (5. veebruar 1840 – 24. november 1916) oli Ameerikas sündinud Briti leiutaja, keda tuntakse peamiselt esimese automaatkuulipilduja – Maximi kuulipilduja – leiutajana. Maxim patentis mitmesuguseid mehaanilisi seadmeid, alates hiirelõksust ja lokitangidest kuni militaartehnikani. Maxim pretendeeris ka elektripirni leiutamisele.

Maxim kolis Ameerika Ühendriikidest Ühendkuningriiki 41-aastaselt, sai Suurbritannia kodakondsuse 1899. aastal ning rüütliseisuse (knighthood) 1901. aastal.


Pirmako järv

Pirmako järv ehk Pirmaku järv asub Põlva maakonnas Kanepi vallas Prangli külas Pirmaku soos.

Veekogu pindala on 0,18 ha. Kaldajoone pikkus on 225 meetrit. Järv asub 131 meetri kõrgusel merepinnast.


LZ 62

LZ 62 (ehk Tsepeliin L 30) oli Saksa Keisririigi esimene R-klassi "supertsepeliin". See oli esimese maailmasõja edukaim tsepeliin: tehti 31 luure- ning 10 pommituslendu kokku 23 305 kg pommidega. Esimesed pommitamised viidi läbi Inglismaal, viimased neli Liivimaal ja Saaremaal. Valmimise ajal oli see maailma suurim ning kiireim tsepeliin. Sellel oli kuus mootorit ning selle tippkiirus oli üle 100 km/h.

LZ 62 ehitati Friedrichshafenis tehases Luftschiffbau Zeppelin. See oli esimene tsepeliin, millel olid külgedel kaitsepuurid. Tsepeliin oli keiserliku mereväe teenistuses aastast 1916 kuni aastani 1917, kui see teenistusest eemaldati. LZ 62 elas esimese maailmasõja üle ning sõjajärgsete reparatsioonide raames anti see Belgiale. Selle külgpuurid on maailma ainsad säilinud sõjatsepeliini külgpuurid ning need asuvad Kuninglikus relvajõudude ja militaarajaloo muuseumis Brüsselis.

Kuulus foto, millel Ferdinand von Zeppelin on LZ 62 pardal tehti tõenäoliselt enne selle valmimist aastal 1916.


Albatros D.III

Albatros D.III oli Saksa hävitusbiplaan, mis oli Luftstreitkräftes kasutusel esimeses maailmasõjas. Litsentsi alusel toodeti neid ka Austria-Ungari lennuüksustele. D.III oli mitmete Saksa lennuässade nagu Wilhelm Frankli, Erich Loewenhardti, Manfred von Richthofeni, Karl Emil Schäferi, Ernst Udeti ja Kurt Wolffi ning Austria-Ungari lennuässade, näiteks Godwin von Brumowski, lennukiks. Albatros D.III lennukid olid 1917. aastal Saksa õhuvõimekuse (verine aprill) tähtsaks osaks.


Baruj Benacerraf

Baruj Benacerraf (29. oktoober 1920 – 2. august 2011) oli Venezuela päritolu Ameerika Ühendriikide immunoloog.

Benacerraf sai 1980. aastal koos Jean Dausset ja George Davis Snelliga Nobeli meditsiiniauhinna geneetiliselt määratud raku pindstruktuuride avastamise eest, mis juhivad immunoloogilisi reaktsioone.


George Snell

George Davis Snell (19. detsember 1903 – 6. juuni 1996) oli Ameerika Ühendriikide geneetik ja immunoloog.

1980. aastal sai ta koos Baruj Benacerraf'i ja Jean Dausset'ga Nobeli meditsiiniauhinna geneetiliselt määratud raku pindstruktuuride avastamise eest, mis juhivad immunoloogilisi reaktsioone.


Püha Laatsaruse kirik

Püha Laatsaruse kirik (kreeka keeles Ιερός Ναός Αγίου Λαζάρου) on 9. sajandi lõpul rajatud kirik Küprosel Larnacas. See kuulub Küprose Õigeusu Kirikule.


Poggersdorf

Poggersdorf asub Klagenfurdi tasandiku (saksa: Klagenfurter Feld, sloveeni: Celovško polje) kesk-idaosas, u. 10 km Klagenfurdist (Celovec) idas. Põhjas ja läänes moodustab valla piiri Gurk (Krka) ning lõunas Gurker Brücke/Muta ja Kreuthi/Rute vaheline Packi viiv maantee. 1920. aastal Kärnteni lõunaosade kuuluvuse referendumi puhul kas Austriale või äsjaloodud riigile (hilisem Jugoslaavia) tähistas Gurki/Krka jõgi hääletustsoonide A ja B piiri (mälestustahvlid on pandud kahele sillale), kus tsooni A, mis koosnes Poggersdorfist (Pokrče), peeti suures osas sloveenikeelseks.

Vallaosad on Leibsdorf (Ličja vas), Linsenberg (Lečja gora), Pubersdorf (Pobreže) ja St. Michael ob der Gurk (Slovenji Šmihel).


Pierce-Arrowi soomustatud õhutõrjeauto

Pierce-Arrowi soomustatud õhutõrjeauto (inglise keeles Pierce-Arrow armoured AA lorry) oli Suurbritannia õhutõrjesoomuk. Sellel oli QF 2-naelane merekahur ning kuninglik merejalavägi kasutas seda esimeses maailmasõjas.


Jacobus Henricus van 't Hoff

Jacobus Henricus "Henry" van 't Hoff Jr. (30. august 1852 – 1. märts 1911) oli Hollandi füüsikalise keemiaga tegelev keemik, kes pälvis 1901. aastal üldse esimese Nobeli keemiaauhinna töö eest, mis puudutas keemilist dünaamikat ja osmootse rõhu seaduste avastamist.


John Vane

John Robert Vane (29. märts 1927 – 19. november 2004) oli Suurbritannia farmakoloog, kes pälvis 1982. aastal Nobeli füsioloogia- või meditsiiniauhinna prostaglandiinide ja nendega sarnaste bioloogiliselt aktiivsete ainetega seotud avastuste eest.


Janovice nad Úhlavou

Janovice nad Úhlavou (saksa keeles Janowitz an der Angel) on linn Tšehhis Plzeňi maakonnas Klatovy ringkonnas. Janovice nad Úhlavou asub Úhlava jõe ääres, Klatovyst 8 km edelas ja Plzeňist ligikaudu 45 km lõunas.

Janovice nad Úhlavou paikneb merepinnast 412 meetri kõrgusel.

Asulat on esmamainitud 1290. aastal.

Janovice nad Úhlavous asus sõjaväelinnak, mis suleti 2004. aasta oktoobris.


Meziměstí

Meziměstí (saksa keeles Halbstadt) on linn Tšehhis Hradec Králové maakonnas Náchodi ringkonnas. Meziměstí asub Poola piiri ääres, Náchodist ligikaudu 24 km põhjas.

Meziměstí asub merepinnast 432 meetri kõrgusel.

Meziměstít on esmamainitud 1408. aastal, linnaõigused sai 1992. aastal.


Karolinka

Karolinka (kuni 1951. aastani Karolinina Huť, saksa keeles Charlottenhütte) on linn Tšehhis Zlíni maakonnas Vsetíni ringkonnas. Karolinka asub Slovakkia piirist 6 km kaugusel, Vsetínist ligikaudu 19,5 km idas.

Karolinka asub merepinnast 483 meetri kõrgusel.

Karolinka tekkis klaasivabriku tööliste asulana 1861. aastal. Kuni 1949. aastani oli Karolinka Nový Hrozenkovi linna koosseisus, seejärel sai eraldi asulaks. Linnaõigused sai Karolinka 1998. aastal.


Níki Keraméos

Níki Keraméos (sündinud 18. juulil 1980 Thessaloníkis) on Kreeka jurist ja poliitik, ta on erakonna Uus Demokraatia liige. Ta on 9. juulist 2019 Kreeka haridus- ja usuasjade minister.

Ta sündis aastal 1980 Thessaloníkis. Ta on õppinud õigusteadust Harvardi ülikooli õigusteaduskonnas ja Pariisi 2. Ülikoolis.

Ta on 25. jaanuarist 2015 Kreeka parlamendi liige.

9. juulist 2019 on ta Kreeka haridus- ja usuasjade minister.


MTJ (ansambel)

MTJ on Eesti ansambel. Ansambli alguseks loetakse 1981. aasta sügist, mil Tõrvandi EPT-s (Eesti Põllumajandustehnika koondises) alustasid ansambliproove töödejuhatajate ja traktoristidena ametis olnud isetegevuslased Lembit Tähepõld, Toomas Vatsar, Aivar Kõivistik ja Andres Trumm. Algusaegadel mängis ansambel vaid eestikeelset "paaristantsu muusikat".

Aastate jooksul on ansambli koosseis palju muutunud. 1995. aastal jagunes ansambel kaheks: lihtsat muusikat mängiv Mini-MTJ ja "gurmaanlusele kalduv" Chick 'N' Band. Suvistes projektides esineti 1998. aastani koos.


Andris Džeriņš

Andris Džeriņš (sündinud 14. veebruaril 1988 Aiviekstes) on Läti jäähokimängija, kes mängib keskründajana Austria kõrgliiga klubis EHC Linz.

Läti kõrgliigas debüteeris ta hooajal 2004–05 HK Riga 2000 võistkonnas.

Aastatel 2007–2009 mängis ta Põhja-Ameerikas Ontario Hockey League'i klubis Kingston Frontenacs.

Hooajal 2009–10 debüteeris Džeriņš KHL-is Riia Dinamo meeskonnas.

Aastatel 2016–2018 mängis ta kaks hooaega Tšehhi kõrgliigas klubis Mountfield HK. Seejärel naasis ta Riia Dinamosse, kus mängis kuni hooaja 2020–21 lõpuni. 2021. aasta septembris liitus ta EHC Linziga.

Läti jäähokikoondise koosseisus osales Džeriņš esmakordselt maailmameistrivõistlustel 2010. aastal.


Roueni 24 tunni võidusõit

Roueni 24 tunni võidusõit (prantsuse keeles 24 Heures motonautiques de Rouen) on veemotospordi kestvusvõistlus, mis toimub igal aasta alates 1964. aastast Prantsusmaal, Seine-Maritime'i departemangus, Roueni linnas Seine'i jõel.

Seda on võrreldud võidusõiduautode Le Mansi 24 tunni võidusõiduga ehk siis Roueni võidusõit on "Le Mans vee peal".

Võistluse korraldaja on Prantsusmaa Veemoto Liit (FFM), see toimub Rahvusvaheline Veemoto Liidu egiidi all. Võistluse rekord on 1993. aastast 24 tunni jooksul läbitud 3 182 km (võistlusklassi pole teada). Alates 2018. aastast sõidetakse kahes võistlusklassis, 2020. aastal jäeti võistlus ära.

Üldiselt on sõidetud paatide ja päramootoritega, mis meenutavad 850 cm³ vormelpaatide võistlusklassi (F-4). Võistkonnas on neli inimest ning need on klubi-, mitte riigipõhised – nt 2019. aastal võistlusklassi S-2 võitnud Team Abu Dhabi võistkonnas olid Shaun Torrente (USA; 2019. aasta Vormel 1 maailmameister), Rashed Al Qemzi (AÜE), Rashed Al Tayer (AÜE) ja Tullio Abbate (Itaalia).


TREV

TREV ehk Teede Remondi ja Ehituse Valitsus

Haapsalu Teede Remondi ja Ehituse Valitsus Harju Teede Remondi ja Ehituse Valitsus Hiiumaa Teede ja Remondi ja Ehituse Vanemtöödejuhataja Jaoskond Jõgeva Teede Remondi ja Ehituse Valitsus Kohtla-Järve Teede Remondi ja Ehituse Valitsus Paide Teede Remondi ja Ehituse Valitsus Põlva Teede Remondi ja Ehituse Valitsus Pärnu Teede Remondi ja Ehituse Valitsus Rakvere Teede Remondi ja Ehituse Valitsus Rapla Teede Remondi ja Ehituse Valitsus Saaremaa Teede Remondi ja Ehituse Valitsus Tartu Teede Remondi ja Ehituse Valitsus Valga Teede Remondi ja Ehituse Valitsus Viljandi Teede Remondi ja Ehituse Valitsus Võru Teede Remondi ja Ehituse Valitsus


Bohušovice nad Ohří

Bohušovice nad Ohří (saksa keeles Bauschowitz an der Eger) on linn Tšehhis Ústí maakonnas Litoměřice ringkonnas. Bohušovice nad Ohří asub Ohře jõe ääres, Litoměřicest umbes 5,5 km lõunas.

Bohušovice nad Ohřít on esmamainitud 1057. aastal. Linnaõigused sai Bohušovice nad Ohří 30. märtsil 1920. Teise maailmasõja ajal võtsid Saksa okupatsioonivõimud linnaõigused ära ära. Bohušovice nad Ohří linnaõigused taastati 6. oktoobril 1998.


Klobouky u Brna

Klobouky u Brna (saksa keeles Klobouk) oli linn Tšehhis Lõuna-Morava maakonnas Břeclavi ringkonnas. Klobouky u Brna asub Břeclavist umbes 27 km põhjas ja Brno kesklinnast ligikaudu 29 km lõunakagus.

Asulat on esmamainitud 1207. aastal, linnaõigused sai Klobouky u Brna 1298. aastal.


Nové Hrady

Nové Hrady (saksa keeles Gratzen) on linn Tšehhis Lõuna-Tšehhi maakonnas České Budějovice ringkonnas. Nové Hrady asub Austria piiri ääres, České Budějovicest ligikaudu 30 km kagus.

Nové Hradyt on esmamainitud 1279. aastal.


Õhtukinnas

Õhtukindad on pikad kindad, mida naised kannavad piduliku rõivastuse, tavaliselt õhtukleidi või pulmakleidi aksessuaarina. Nende seas nimetatakse kõige pikemaid õhtukindaid "ooperikinnasteks". "Küünarnukini ulatuv või pikem" osa on võti; kindaid, mis katavad märkimisväärse osa küünarvarrest, kuni küünarnukini, võib õigusega nimetada "pikkadeks" või "õhtukinnasteks", kuid mitte kunagi "ooperikinnasteks". Sel juhul on terminil "ooper" ilmselt rohkem pistmist pikkuse kui juhusega, nagu on näha ka "ooperi pikkusega kindad" ja "ooperi pikkuse pärlid".

Paljud lääneriikide pidulikud kleidid on saadud kristlikest rituaalsetest kostüümidest, eriti katoliku kirikus, mis on suurim kristlik konfessioon, kus rituaale rangelt distsiplineeritakse, ja see oli vajalik naha kokkupuute vähendamiseks. Vastuseks sellele suundumusele tuleb läänemaailmas lühikeste varrukatega või varrukateta kleite, nagu öine riietuskood, kanda ametlikel üritustel ja kõrgema klassi suhtlusringides pikkade kinnastega kuni küünarnukini. Seetõttu on sellel pidulikus ja ranges kohas piduliku kleidina tugev tähendus ning väidetavalt on see korraliku ja puhta daami kogenud kleit.

Naiste kindad pidulikuks ja poolametlikuks rõivastuseks on naistel kolmes pikkuses: randme-, küünarnuki- ja ooperikõverad (üle küünarnuki, ulatudes tavaliselt biitsepsini, kuid mõnikord ka kogu käe pikkuseni). Kõige üllamad ooperipikkused kindad on valmistatud valgest lapsenahast. Ooperi pikkusega kinnaste valmistamisel kasutatakse paljusid muid nahatüüpe, enamasti pehmeid lehmanahka; lakknahk ja seemisnahk on eriti populaarsed alternatiivina nahanahale ja on sageli taskukohasemad kui poissnahk. Satäänist ja venivast satäänist materjalid on ülipopulaarsed ning leidub ka sorteeritud sorte. Ebatavalisemate kindamaterjalide hulka kuuluvad lõhe, püütoni ja nõelast valmistatud nahad.


Rokytnice nad Jizerou

Rokytnice nad Jizerou (saksa keeles Rochlitz an der Iser) on linn Tšehhis Libereci maakonnas Semily ringkonnas. Rokytnice nad Jizerou asub Poola piirist 6,5 km kaugusel, Semilyst ligi 17 km põhjakirdes.

Rokytnice nad Jizerou on talispordikeskus.

Asula on rajatud 1574. aasta paiku.

Rokytnice nad Jizerous on sündinud saksa kirjanik Franz Fühmann (1922–1984).


Bolat Zakarjanov

Bolat Kabõkenovitš Zakarjanov (Болат Кабыкенович Закарьянов; sündinud 1977 Tselinogradis (praegune Kasahstani pealinn Nur-Sultan), Kasahhi NSV-s) on kasahhi päritolu Venemaa riigiametnik, Musta mere ääres Idokopase neemel asuvat nn Putini paleed haldava ettevõtte Indokopas direktor.


Drury ülikool

Drury ülikool, endine Drury kolledž ja algselt Springfieldi kolledž, on eraõiguslik vabade kunstide kolledž Springfieldis Missouri osariigis . Ülikool võtab kuues magistriõppes vastu kokku umbes 1700 bakalaureuse- ja kraadiõppurit ning täiendõppe kolledžis 1279 üliõpilast. 2013. aastal võitis Drury Panthersi meeste korvpallimeeskond NCAA meeste II divisjoni meistrivõistlused korvpallis. Drury meeste ja naiste Pantrid on enne NCAA-sse kolimist kogunud omavahel 22 NCAA II divisjoni rahvusmeistrivõistlust, lisaks arvukalt NAIA tiitleid.

Drury asutati Springfieldi kolledžina 1873. aastal kongregatsionalistlike kiriku misjonäride poolt teiste kongregatsionalistlike ülikoolide, näiteks Dartmouthi kolledži ja Yale'i ülikooli näol. Nathan Morrison, Samuel Drury ning James ja Charles Harwood andsid kooli esialgse sihtkapitali ja korralduse; Samuel Drury kingitus oli rühmast suurim ja Drury hiljuti surnud poja auks nimetati kool peagi ümber. Varases õppekavas rõhutati hariduslikke, religioosseid ja muusikalisi tugevusi. Üliõpilased tulid uude kolledžisse laiast piirkonnast, sealhulgas Oklahoma India aladelt. Esimeses lõpetajate klassis oli neli naist. Kui klassid 1873. aastal algasid, toimusid need ülikoolilinnaku ühes hoones, mis hõlmas vähem kui 1 + 1⁄2 aakrit (0,61 ha). 25 aastat hiljem hõlmas 40 aakri suurune (16,2 ha) ülikoolilinnak Kivikabelit, presidendi maja ja kolm akadeemilist hoonet. Praegu asub ülikool 115 aakri (46,5 ha) ülikoolilinnakus, sealhulgas algsed ajaloolised hooned. 28. aprillil 1960. aastal oli Drury College NBC-i filmis "The Ford Show" episood, mille peaosas oli Tennessee Ernie Ford. Tennessee Ernie Ford laulis oma kaubamärki "Sixteen Tons" ja hümni "Take My Hand, Precious Lord" (Võta mu käsi, kallis isand).


Culiacán

Culiacán (ametlikult Culiacán Rosales) on linn Mehhiko loodeosas, Sinaloa osariigi ja Culiacáni omavalitsusüksusee keskus ning suurim linn. Selle asutasid 29. septembril 1531 Hispaania vallutajad Lázaro de Cebreros ja Nuño Beltrán de Guzmán Villa de San Migueli nime all, mis viitas selle kaitsepühakule peaingel Miikaelile.

Culiacán on hästi tuntud oma kultuuri ja pidustuste poolest. Selle linna oluliste vaatamisväärsuste hulka kuuluvad ajalooline keskus, Las Riberase park ja mitu kirikut. Tänapäevane Tres Ríose piirkond on tuntud oma hoonete, väljakute, hotellide, parkide, restoranide, koolide jne poolest.

Linn asub orus Lääne-Sierra Madre mäestikus, Tamazula ja Humaya jõe liitumiskohas, kus need ühinevad Culiacáni jõeks.


Medellín

Medellín () on Bogotá järel Colombia suuruselt teine linn ja Antioquia departemangu pealinn. See asub Lõuna-Ameerikas Andide keskosas Aburrá orus. 2018. aasta rahvaloenduse andmetel oli Medellíns elanikke hinnanguliselt 2 508 452. Ümbritseva piirkonnaga, kuhu kuulub veel üheksa linna, on Medellíni linnastu üle 3,7 miljoni inimesega elanikkonna ja majanduse poolest suuruselt teine linnastu Colombias.

Medellíni linnastu annab 67% Antioquia departemangu SKPst ja 11% Colombia majandusest. Piirkond on oluline ülikoolide, akadeemiate, kaubanduse, tööstuse, teaduse, tervishoiuteenuste, lillekasvatuse ja festivalide poolest.


Luže

Luže (saksa keeles Lusche) on linn Tšehhis Pardubice maakonnas Chrudimi ringkonnas. Luže asub Chrudimist ligikaudu 18 km idakagus ja Pardubicest umbes 24 km kagus.

Lužet on esmamainitud 1349. aastal. 23. jaanuaril 2007 sai Luže vahepeal kaotatud linnaõigused tagasi.

Luže vanalinn on alates 1990. aasta novembrist ajalooline linnakaitseala.


Kunštát

Kunštát (saksa keeles Kunstadt) on linn Tšehhis Lõuna-Morava maakonnas Blansko ringkonnas. Kunštát asub Blanskost ligi 19 km põhjaloodes ja Brno kesklinnast umbes 36 km põhjas.

Kunštáti on esmamainitud 1280. aastal. Alevi staatuse sai Kunštát 14. sajandi keskel ja linnaõigused 1994. aastal.


Bristol F.2

Bristol F.2 Fighter (tihti lihtsalt Bristol Fighter või hüüdnimedega Brisfit või Biff) oli kahekohaline Suurbritannia hävitus- ja luurebiplaan. Seda kasutati esimeses maailmasõjas ning selle konstrueeris Bristol Aeroplane Companys Frank Barnwell.

Kuigi Bristoli lennuk oli algselt mõeldud asenduseks sõja eel kasutuses olnud hävitajale Royal Aircraft Factory B.E.2, oli Rolls-Royce Falconi V12-mootor piisavalt võimas, et teha sellest kahekohaline lennuk.

Kuigi lennuk ei olnud alguses kuigi paljutõotav, oli F.2B versioon piisavalt manööverdatav, et võistelda üheistmeliste hävitajatega. Tänu robustsele konstruktsioonile jäi Bristol F.2 Fighter teenistusse 1930. aastateni. Pärast seda anti mõned ülejäänud masinad tsiviilkasutusse, kus nad samuti populaarseteks said.


Dolní Bousov

Dolní Bousov (saksa keeles Nieder Bausow) on linn Tšehhis Kesk-Tšehhi maakonnas Mladá Boleslavi ringkonnas. Dolní Bousov asub Mladá Boleslavist umbes 15,5 km idas ja Praha kesklinnast ligikaudu 64 km kirdes.

Asulat on esmamainitud 1318. aastal. Dolní Bousov sai alevi staatuse 1497. aastal ja linnaõigused 1560. aastal.


Vejprty

Vejprty (saksa keeles Weipert) on linn Tšehhis Ústí maakonnas Chomutovi ringkonnas. Vejprty asub Saksamaa piiri ääres, Chomutovist umbes 27 km läänes.

Vejprty asub merepinnast 725 meetri kõrgusel.

Vejprtyt on esmamainitud 1506. aastal.


Kruusimäe kõrts

Kruusimäe kõrts (saksa Klingenberg) oli kõrts Kadrinas, mis kuulus Hulja mõisa alla.

Esimene teade kõrtsist oli 1698. aastast. On arvatud, et kõrtsi asutaja võis olla Gustav Christian von der Pahlen. Viimased teated kõrtsi tegevusest on 1893. aastast, kuid tegelik tegevuse lõpetamine võis olla järgmise sajandi algul, kui 1900. aastal suleti riikliku viinamonopoli kehtestamisega Eestis kõik kõrtsid.

1900. aastal olevat kohaliku karskusseltsi nõudel suletud Kadrinas kolm kõrtsi ning Kruusimäe kõrtsist sai teemaja. Hoone lõunaotsa vastu ehitati 1912. aastal saal Kadrina Hariduse Seltsile ning juurdeehitis oli kasutusel 1930. aastani, mil see lammutati, et selle asemele ehitada uus seltsimaja (Kadrina rahvamaja). Kõrtsihoone lammutati sama aasta sügisel.

Teised suuremad Kadrinas tegutsenud kõrtsid olid Päri ja Trahteri kõrts.

Fotode põhjal saab arvata, et Kruusimäe kõrtsihoonel oli sambad, õlgkatus ja tahutud palkidest seinad. Osad seinad olid ka krohvitud.


Trahteri kõrts

Trahteri kõrts (saksa Trachteri) oli kõrts Kadrinas.

Eduard Leppik kirjutas, et sammastega Trahteri kõrtsi rajas Viitna tee äärde Undla mõis.

Richard Tammiku andmeil nimetati kõrtsi 1830ndail Trahteri kõrtsiks, aga ka Kirikukõrtsiks, hiljem lihtsalt trahteriks. Kuigi 1878. aastal kõrtside nimistu järgi võiks arvata, et see oli suletud, siis on teada, et kõrts siiski töötas.

Teised suuremad Kadrinas tegutsenud kõrtsid olid Päri ja Kruusimäe kõrts.

Vene-Jaapani sõja ajal olevat seal olnud laatsaret, kuhu toodi ravile sõdureid. 1905–1931 töötas aga hoones apteek ja nõnda tunti hoonet rahvasuus veel aastaid hiljemgi "vana apteegi" nime pidi. Alates 1931. aastast kasutati hoonet eluruumina ning 1960ndatel lammutati hoone põhjaots (tõllakuur). Hoone ehitati ümber kahekorruseliseks ning sinna said korterid Kadrina Keskkooli õpetajad. Hiljem seisis hoone aastaid tühjana ja lammutati 2008. aastal.

Tänapäeval asub selles kohas Tristvere kohvik. Samas tegutseb ka autohooldustöökoda.


C-klassi dirižaabel

C-klassi dirižaabel (inglise keeles C-class blimp) oli Ameerika Ühendriikide patrulldirižaabel, mis arendati USA mereväe poolt välja pärast esimest maailmasõda. See oli eelnevast B-klassi dirižaablist tubli edasiminek, B-klass oli väljaõppeks hea, kuid praktikas patrulltööks sobimatu. C-klassi dirižaablid olid suuremad ning neil oli kaks mootorit, mis tagas parema vastupidavuse. Tootmine toimus ettevõtetes Goodyear ja Goodrich ning kokpitid valmisid Curtiss Aeroplane and Motor Company tütarettevõttes Burgess Company. Merevägi tellis alguses 30 C-klassi õhulaeva, kuid tellimus vähendati 10 laeva ehitamiseks, kuna novembris 1918 sõda lõppes. Kõik kümme valmisid 1918. aasta lõpuks ning teenisid 1918–1922 kõikides mereväe õhulaevabaasides. Aastal 1921 sai laevast C-7 maailma esimene heeliumiga täidetud dirižaabel. Aastal 1922 eemaldas merevägi kaks viimast C-klassi laeva, C-7 ja C-9, teenistusest.


Valmar

Valmar on eesti eesnimi, mis on kasutusel mehenimena.

1. jaanuari 2021 seisuga oli Eestis eesnimi Valmar 183 mehel. Valmar on Eestis populaarsuselt 477. mehenimi.

Kõige populaarsem oli eesnimi Valmar vanuserühmas 45–49, kus neid oli 10 000 elaniku kohta 2,95 ning Saare maakonnas, kus neid oli 10 000 elaniku kohta 3,57. Vaiko oli keskmiselt 44 aasta vanune (mediaanvanus oli 45).


Jasper (eesnimi)

Jasper on mehenimi. Nime on pandud ka eestlastele.

1. jaanuari 2021 seisuga oli Eestis eesnimi Jasper 429 mehel. Jasper oli Eestis levikult 298. mehenimi.

Kõige populaarsem oli eesnimi Jasper vanuserühmas 0–4, kus neid oli 10 000 elaniku kohta 24,16 ning Saare maakonnas, kus neid oli 10 000 elaniku kohta 4,76. Jasper oli keskmiselt 8 aasta vanune (mediaanvanus oli 5).


Caproni Ca.5

Caproni Ca.5 oli Itaalia raskepommitaja, mida kasutati esimeses maailmasõjas ja pärast seda. See oli lennukiteseeria, mis algas 1914. aastal lennukiga Caproni Ca.1 viimane mudel.


Pörtschach am Wörther See

Pörtschach asub merepinnast 446–702 m kõrgusel Wörthersee põhjakaldal, u 14 km Kärnteni pealinnast Klagenfurdist läänes. Vallaosad on Pörtschach ja Sallach.


Anton Lundell

Anton Olof Lundell (sündinud 3. oktoobril 2001 Espoos) on Soome jäähokimängija, kes mängib NHL-i klubis Florida Panthers. Lundell on keskründaja. Lundelli on peetud oma vanuserühma üheks lootustandvamaks mängijaks.


Sankt Margareten im Rosental

Vald asub Rosentali kaguosas Hochobiri jalamil. Põhjas moodustab valla piiri Drau, idas Freibach ning lõunas ja läänes Karawanki ja Inzegrabeni lisajõed.


Eesti erikoolide loend

Eesti erikoolide loend'is on loetletud praegusi ja endisi Eesti erikoole.

Kutsekoole loetletakse Eesti kutseõppeasutuste loendis ja kõrgkoole Eesti kõrgkoolide loendis.


Georg Oselein

Georg Oselein (23. jaanuar 1892 Taagepera vald, Viljandimaa – 3. september 1937 Vääna, Harjumaa) oli eesti agronoom ja riigiametnik.

Georg Oselein lõpetas 1913. aastal Valga reaalkooli ja asus õppima Riia Polütehnikumi põllumajandusteaduskonnas. 1918. aasta sügisel lahkus polütehnikumist ning asus Võru alampõllutöökooli talvekursuse õpetajaks. Enamlaste pealetungi tõttu oli sunnitud Võrust lahkuma. 22. detsembril 1918 astus Tallinnas vabatahtlikult Kalevlaste Malevasse ja sõitis juba 8. jaanuaril 1919 rindele, võttes osa maleva kõigist lahingutest kuni 20. veebruarini 1919.

Vabanes eriteadlasena sõjaväeteenistusest ja määrati põllutööministri käskkirjaga 20. märtsist 1919 põllutööministeeriumi maakorralduse osakonna mõisade kontroll- ja hoolekande toimkonna juhatajaks. 12. maist 1920 määrati Viljandimaa riigimaade ülemaks. 12. maist 1924 maakorralduse peavalitsuse juhataja abiks riigimaade valitsemise alal. 8. mail 1925 nimetati riigimaade ameti juhatajaks (ühtlasi direktori asetäitjaks). Teenis sel ametikohal kuni surmani. Oli üks maareformi läbiviimise tegelikke juhte.


Gran Sasso e Monti della Laga rahvuspark

Gran Sasso ja Monti della Laga rahvuspark on 1991. aastal asutatud looduspark, mis asub peamiselt Itaalia Abruzzo maakonnas. Selle pindala on 2014 km² ja see asub peamiselt Teramo, L'Aquila ja Pescara provintsides ja väiksemal määral ka Rieti ja Ascoli Piceno provintsis. Maastik on valdavalt mägine ja kõrgete tasandikega.

Seda haldab Ente Parco Nazionale Gran Sasso e Monti della Laga, mille peakorter asub Assergis, L'Aquila provintsis.


Lennuvälja tee (Pärnu)

Lennuvälja tee on tänav Pärnus Ülejõe linnaosas Pärnu lennujaama lähistel. See moodustab Pärnu läänepoolse ümbersõidu ja on osa Pärnu–Lihula maanteest.

Lennuvälja tee algab Ehitajate tee ja Tallinna maantee ristmikult ja lõpeb Papsaare külas Haapsalu maanteel. Tänav ristub veel Piirikivi tänava (vasakult), Härma tänava (paremalt), Saugamõisa tee ja Nurme teega (vasakult).

Tänav avati liiklusele 2012. aastal ja see on ligikaudu 2,8 kilomeetrit pikk, millest umbes 460 meetrit on Papsaare külas ja 2,4km Pärnu linnas. Lennuvälja teel asub ka Sauga sild, mis viib tänava üle Sauga jõe.


Päri kõrts

Päri kõrts (saksa Perri) oli kõrts Kadrinas, mis kuulus Udriku mõisa alla.

Richard Tammiku andmetel võib Päri kõrtsi algusajaks pidada 1732. aastat ning kõrts asus Päri veski läheduses. Täna jääb see ala Kadrina edelaossa, kuid siis arvati see Paiunaluse küla koosseisu.

1739. aastal oli Päri kõrtsmikuks olnud Perry Mats ja samal ajal Päri möldriks keegi Hans, kes olevat olnud ühtlasi vaba mees.

Kui 1900. aastal Kadrina kihelkonnas kõrtsid suleti, siis rajasid isa ja poeg Karl ning Juhan Saar kõrtsihoonesse nahaparkimistöökoja. Töökojahoone põles maha 14. mail 1956, kuid see taastati 1970ndatel ja seal tegutses seejärel algul toolipõhjade polsterdamise töökoda ning 1990ndatel mõned aastad ka toidupood. 1956. aasta tulekahjus põlesid maha ka kõrvalasunud Karl Saare elamu ja teisel pool Tapa teed asunud endine vallamaja.

Teised suuremad Kadrinas tegutsenud kõrtsid olid Kruusimäe ja Trahteri kõrts.


Schiefling am Wörthersee

See asub piki madalat Sattnitzi mäestikku Wörthersee (põhjas) ja Drava oru (lõunas) vahel. Schieflingi vallaosad on ka St. Kathrein (Podjerberk) ja Techelweg (Holbiče). 2001. aasta rahvaloenduse andmetel olid 5,8% rahvastikust kärnteni sloveenid.


Lamberti konformne kooniline projektsioon

Lamberti konformne kooniline projektsioon on kooniline kaardiprojektsioon, mida kasutatakse lennunduskaartide, riikliku lennukikoordinaatide süsteemi osade ning paljude riiklike ja piirkondlike kaardistamissüsteemide jaoks. See on üks seitsmest projektsioonist, mille Johann Heinrich Lambert võttis kasutusele oma 1772. aasta trükises "Anmerkungen und Zusätze zur Entwerfung der Land- und Himmelscharten".

Kontseptuaalselt asetab projektsioon koonuse üle Maa sfääri ja projitseerib pinna konformselt koonusele. Koonus rullitakse lahti ja sfääri puudutanud paralleelile määratakse mõõtühik. Seda paralleeli nimetatakse võrdlusparalleeliks või standardparalleeliks. Saadud kaardi mõõtkavas saab määrata kahele paralleelile ühiku skaala, kusjuures skaala väheneb kahe paralleeli vahel ja suureneb väljaspool neid. See annab kaardile kaks standardset paralleeli. Nii saab minimeerida kõrvalekalde ühiku skaalast huvipakkuva piirkonna piires, mis jääb suuresti kahe standardparalleeli vahele. Erinevalt teistest koonilistest projektsioonidest pole projektsiooni tõelist sekundaarset vormi olemas, kuna sekundaarse koonuse kasutamine ei anna mõlema standardparalleeli ulatuses sama skaalat.

Kontseptuaalselt asetab projektsioon koonuse üle Maa sfääri ja projitseerib pinna konformselt koonusele. Koonus rullitakse lahti ja sfääri puudutanud paralleelile määratakse mõõtühik. Seda paralleeli nimetatakse võrdlusparalleeliks või standardparalleeliks.

Saadud kaardi mõõtkavas saab määrata kahele paralleelile ühiku skaala, kusjuures skaala väheneb kahe paralleeli vahel ja suureneb väljaspool neid. See annab kaardile kaks standardset paralleeli. Nii saab minimeerida kõrvalekalde ühiku skaalast huvipakkuva piirkonna piires, mis jääb suuresti kahe standardparalleeli vahele. Erinevalt teistest koonilistest projektsioonidest pole projektsiooni tõelist sekundaarset vormi olemas, kuna sekundaarse koonuse kasutamine ei anna mõlema standardparalleeli ulatuses sama skaalat.


Zell (Kärnten)

Zell asub kõrvalorus Karawankidest põhjas Sloveenia piiril umbes 20 km Klagenfurdist lõunas ja 6 km Ferlachist lõunas.


Carrie Symonds

Carrie Johnson (neiupõlvenimega Symonds; sündinud 17. märtsil 1988) on Briti poliitiline aktivist, konservatiiv, 29. maist 2021 Ühendkuningriigi peaministri Boris Johnsoni abikaasa. Ta oli esimene aadressil Downing Street 10 elanud peaministri elukaaslane, kes ei olnud ministriga abielus.


Lína Mendóni

Lína (Stylianí) Mendóni (kreeka keeles Λίνα (Στυλιανή) Μενδώνη; sündinud 1. aprillil 1960 Ateenas) on Kreeka arheoloog ja poliitik, 2010. aastast Kreeka kultuuri- ja spordiminister.

Ta on lõpetanud 1984. aastal Ateena ülikooli arheoloogina ja kaitsnud 1988. aastal samas doktoriväitekirja arheoloogia alal.

9. juulist 2019 on ta Kreeka kultuuri- ja spordiminister.


Kenesa (Kiiev)

Kiievi kenesa on Ukraina pealinna endine kenesa (karaiimi sünagoog). See asub aadressil Jaroslaviv Val tänav 7, Kuldvärava lähedal. Seda peetakse Kiievi üheks tähelepanuväärsemaks arhitektuuriteoseks, kuigi sellelt on kadunud templile omane kuppel.

Tänapäeval tegutseb ehitises selts Ukraina Näitlejate Maja.


Władysław Horodecki

Władysław Horodecki (sünninimega Leszek Dezydery Horodecki, 23. mai 1863 Šoludkõ Podoolia kubermang – 3. jaanuar 1930 Teheran Iraan) oli poola arhitekt, kes tegutses põhiliselt Venemaa Keisririigis ja hiljem Teises Poola Vabariigis. Teda tuntakse kõige paremini oma panuse eest Kiievi linnaarendusse, kus ta projekteeris sellised ehitised nagu Kimääridega maja, Püha Nikolause katedraali, Kiievi kenesa ja Ukraina Riikliku Kunstimuuseumi.

Ta lõpetas 1890. aastal Peterburi Kunstide Akadeemia ja suundus seejärel Kiievisse, kuhu jäi kuni 1920. aastani. Kiievis töötas Horodecki sageli koos Milanost pärit skulptori Emilio Salaga, kes oli Kiievi Linnakolledži juhendaja.

1928. aastal kolis ta Teherani, kus ta projekteeris muuhulgas Teherani raudteejaama hoone. Et Horodecki suri juba 1930. aastal, siis lõpetas jaamahoone Knud Tangaard Seest, kes aga muutis projekti suures ulatuses.

Ta on maetud Doulabi kalmistule Teheranis.


Kirde-Euroopa

Kirde-Euroopa on kirdes asuvate Euroopa osade territoriaalne mõiste, mis on vastavalt kontekstile määratletud erinevalt. Aafrika-Euraasia rändveelindude kaitse kokkuleppes viidatakse sellele kui Uuralitest lääne poole jääva Venemaa Föderatsiooni põhjaosale. Mõnes kontekstis võidakse kaasata ka Soomet ja Balti riike.


Fokker Dr.I

Fokker Dr.I (Dreidecker saksa keeles triplaan; tihti lihtsalt Fokkeri triplaan) oli Saksa hävituslennuk, mida kasutati esimeses maailmasõjas. Lennukit tootis Fokker-Flugzeugwerke. Lennukit Dr.I kasutati kõige laialdasemalt 1918. aasta kevadel. Fokker Dr.I oli lennuk, millega Manfred von Richthofen sai enda viimased 19 võitu ning milles ta 21. aprillil 1918 hukkus.


Ehrhardt E-V/4

E-V/4 Panzerkraftwagen Ehrhardt oli Saksa soomusauto. See oli tüüpilise Saksa soomusauto kujunduse, mida kasutati politseis kuni teise maailmasõja alguseni, esimesi näiteid. Masin kaalus umbes 7 tonni, meeskonda kuulus kaheksa kuni üheksa inimest ning kuni kolm kuulipildujat.


Kiievi Püha Nikolause kirik

Püha Nikolause kirik (ukraina keeles Костел свято́го Микола́я в Києві, poola keeles Kościół Świętego Mikołaja w Kijowie) on Ukraina pealinna Kiievi vanuselt teine roomakatoliku kirik. See jagab oma sakraalhoonet Rahvusliku Oreli- ja Kammermuusika Majaga.

See tarindati arhitekt Władysław Horodecki ja skulptor Emilio Sala projekti järgi uusgooti stiilis aastatel 1899–1909. Uut kirikut vajati kohaliku katoliiklastest poola kogukonna tarvis, mis oli ehituse ajal rohkem kui kahekordistunud.


Roberts Bukarts

Roberts Bukarts (sündinud 27. juunil 1990 Jūrmalas) on Läti jäähokimängija, kes mängib ründajana Tšehhi kõrgliiga klubis Ridera HC Vítkovice

Riia Dinamo meeskonnas debüteeris ta KHL-is hooajal 2009–10.

Aastatel 2015–2018 mängist ta Tšehhi kõrgliiga klubis PSG Zlin. Hooajal 2017–18 oli Bukarts Tšehhi kõrgliigas kõige resultatiivseim välismängija (21+28). Hooajal 2018–19 mängis ta Tšehhi kõrgliigas Třineci HC Ocelářis ja Praha HC Spartas ning hooajal 2019–20 Vítkovices.

Hooaja 2020–21 alguses mängis Bukarts KHL-is Tšerepovetsi Severstali võistkonnas. 2020. aasta detsembris naasis ta Riia Dinamosse, kus mängis kuni hooaja lõpuni. 2021. aasta mais siirdus ta tagasi Tšehhi kõrgliigasse, liitudes taas Vítkovicega.

Läti jäähokikoondise koosseisus osales Bukarts esmakordselt maailmameistrivõistlustel 2011. aastal.


David Hunter Hubel

David Hunter Hubel (27. veebruar 1926 – 22. september 2013) oli Kanada päritolu Ameerika Ühendriikide neurofüsioloog.

Hubel lõpetas 1947. aastal McGilli Ülikooli matemaatika ja füüsika erialal. Samal aastal asus ta McGilli ülikooli õppima meditsiini. 1954. aastal asus ta tööle Johns Hopkinsi Ülikooli, kust ta võeti maaväkke sõjaväearstiks. 1958. aastal naasis ta Hopkinsisse, kus alustas koostööd Torsten Wieseliga. 1959. aastal asus ta tööle Harvardi Ülikooli.

Hubel uuris nägemise eest vastutava ajukoore struktuuri ja toimimist. 1981. aastal sai ta koos Wieseliga Nobeli meditsiiniauhinna nägemise infotöötlusega seotud avastuste eest. Nad jagasid auhinda Roger Sperry'ga.


Torsten Wiesel

Torsten Nils Wiesel (sündinud 3. juunil 1924) on Rootsi neurofüsioloog.

Wiesel lõpetas 1954. aastal Karolinska Instituudi meditsiini erialal. 1955. aastal kolis ta Ameerika Ühendriikidesse, et asuda tööle Johns Hopkinsi Ülikooli. Johns Hopkinsis kohtus ta David Hubeliga, kellega tegi koostööd üle kahekümne aasta. 1959. aastal asusid nad koos tööle Harvardi Ülikooli. 1983. aastal asus ta tööle Rockefelleri Ülikooli.

Wiesel sai 1981. aastal koos Hubeliga Nobeli meditsiiniauhinna nägemise infotöötlusega seotud avastust eest. Nad jagasid auhinda Roger Sperry'ga, kes sai selle ajupoolkerade uurimise eest.


Dzmitryj Koraboŭ

Dzmitryj Nikalajevič Koraboŭ (valgevene keeles Дзмітрый Мікалаевіч Корабаў; sündinud 12. märtsil 1989 Navapołackis) on Valgevene jäähokimängija, kes mängib kaitsjana KHL-i klubis Minski Dinamo.

Valgevene kõrgliigas debüteeris ta hooajal 2006–07 HK Homieli võistkonnas.

Hooajal 2008–09 debüteeris ta KHL-is Minski Dinamo meeskonnas.

2012. aasta augustis sõlmis ta kaheaastase lepingu NHL-i klubiga Tampa Bay Lightning. Hooajal 2012–13 mängis American Hockey League'is Lightningi noorteklubis Syracuse Crunch. Hooajal 2013–14 sai Koraboŭ NHL-is Lightningi meeskonnas kirja kolm mängu.

Valgevene jäähokikoondise koosseisus osales Koraboŭ esmakordselt maailmameistrivõistlustel 2009. aastal.


Kryscijan Chienkieĺ

Kryscijan Andrejevič Chienkieĺ (valgevene keeles Крысціян Андрэевіч Хенкель; sündinud 7. novembril 1995 Minskis) on Valgevene jäähokimängija, kes mängib kaitsjana KHL-i klubis Kaasani Ak Bars.

Hooajal 2012–13 debüteeris ta Valgevene kõrgliigas Minski Junosti meeskonnas. Hooajal 2013–14 mängis ta Põhja-Ameerikas Western Hockey League'i klubis Lethbridge Hurricanes, seejärel naasis Valgevenesse. 2016. aastal tuli ta Junostiga Valgevene meistriks. Hooajal 2015–16 valiti Chienkieĺ Valgevene kõrgliiga hooaja parimaks kaitsemängijaks.

KHL-is debüteeris Chienkieĺ HK Minski Dinamo meeskonnas hooajal 2016–17. 2019. aasta mais siirdus ta Ak Barsi.

Aastatel 2019 ja 2020 oli ta valitud KHL-i tähtede mängule.

Valgevene jäähokikoondise koosseisus osales Chienkieĺ maailmameistrivõistlustel esimest korda 2016. aastal.


Michail Stefanovič

Michail Iharavič Stefanovič (valgevene keeles Міхаіл Ігаравіч Стэфановіч; sündinud 27. novembril 1989 Minskis) on Valgevene jäähokimängija, kes mängib Valgevene kõrgliiga klubis Minski Junost ründajana paremäärel.

Hooajal 2006–07 debüteeris ta Valgevene kõrgliigas HK Homieli meeskonnas. Aastatel 2007–2010 mängis ta Põhja-Ameerikas Quebec Major Junior Hockey League'i klubis Quebec Remparts.

2008. aastal valis Toronto Maple Leafs ta NHL-i draftis 98. valikuna. Maple Leafsiga sõlmis ta lepingu 2009. aasta juunis. Hooaja 2010–11 alguses mängis ta ECHL-i klubis Reading Royals ja American Hockey League'i klubis Toronto Marlies, kuid NHL-is jäi debüüt tegemata.

2010. aasta novembris asus Stefanovič mängima KHL-is Minski Dinamo meeskonnas. Aastatel 2011–2013 mängis ta jällegi Valgevene kõrgliigas Homieli ridades. Aastatel 2015–2015 mängis ta Venemaa tugevuselt teises liigas VHL. Hooajal 2015–16 mängis ta Põhja-Ameerikas ECHL-i klubis Rapid City Rush.

Aastatel 2016–2018 mängis ta Valgevene kõrgliiga klubis Hrodna Njoman ja hooajal 2018–19 Minski Junostis. Aastatel 2017 ja 2018 tuli ta Valgevene meistriks Njomaniga ning 2019. aastal Junostiga. Hooajal 2018–19 oli Stefanovič Valgevene kõrgliigas suurim väravakütt (32 väravat) ja resultatiivseim mängija (57 punkti). Hooajal 2019–2020 mängis Stefanovič taas KHL-is Minski Dinamo ridades ning naasis seejärel Junostisse. Junostiga on ta hiljem tulnud Valgevene meistriks 2020 ja 2021. aastal.

Valgevene jäähokikoondise koosseisus võistles Stefanovič esimest korda maailmameistrivõistlustel 2009. aastal.


Müjdat Gezen

Müjdat Gezen (sündinud 29. oktoobril 1943 Fatihis İstanbulis) on türgi näitleja ja kirjanik.

Ta sündis aastal 1943 Fatihis İstanbulis. Ta lõpetas aastal 1960 Vefa keskkooli, kus sai sõpradeks Uğur Dündari ja Kemal Sunaliga. Aastal 1961 astus ta Istanbuli omavalitsuse konservatooriumi teatriosakonda.

Ta oli algselt teatreis Münir Özkuli ja Muammer Karaca juhendamisel. Ta on töötanud näitlejana mitmetes teatrites. Aastal 1962 esines ta oma esimeses filmis. Aastal 1975 kirjutas ta oma esimese raamatu. Türgi 1980. aasta sõjaväelise riigipöörde tagajärjel oli ta umbes kakskümmend päeva vangis ja tema raamat kommunistlikust Nâzım Hikmetist keelati Türgis.


Hansen (perekonnanimi)

Hansen on perekonnanimi.

2021. aasta 1. jaanuari seisuga oli Eestis perekonnanimi Hansen 603 inimesel (286 mehel ja 317 naisel). Perekonnanimede levikult on Hansen meeste puhul 158. ja naiste puhul 160. kohal. Levinuim on see Rapla maakonnas, kus seda on 10 000 elaniku kohta 9,58.


Taavet (eesnimi)

Taavet on mehenimi.

2021. aasta alguse seisuga oli Taavet Eestis esinemissageduselt 508. mehenimi, eesnimi Taavet oli 162 mehel. Taavet oli keskmiselt 26 aasta vanune (mediaanvanus oli 25). Kõige populaarsem oli eesnimi Taavet vanuserühmas 25–29, kus neid oli 10 000 elaniku kohta 3,47.


Edmond Fischer

Edmond Henri Fischer (6. aprill 1920 Shanghai – 27. august 2021 Seattle) oli Ameerika Ühendriikide biokeemik. Talle ja tema kaastöötajale Edwin Krebsile anti 1992. aastal Nobeli füsioloogia- või meditsiiniauhind selle eest, et nad kirjeldasid, kuidas pöörduv fosforüülimine toimib lülitina valkude aktiveerimiseks ja mitmesuguste rakuprotsesside reguleerimiseks.

Aastatel 2007–2014 oli ta Maailma Kultuurinõukogu aupresident.

Ta oli 101-aastaselt Rita Levi-Montalcini järel vanuselt teine Nobeli auhinna laureaat.


Loode-Euroopa

Loode-Euroopa on täpselt määratlemata Euroopa alamregioon, mis kattub Põhja- ja Lääne-Euroopaga. need on riigid Madalmaad Belgia Luksemburg Saksamaa Ühendkuningriik Iirimaa Island Taani Norra Rootsi Soome

Geofraafiliselt koosneb Loodee-Euroopa tavaliselt Ühendkuningriigist, Irimaa, Belgia, Madalmaad, Luksemburg, Põhja-Prantsusmaa, Saksamaa, Taani, Norra, Rootsi, Soome ja Island. Benelux, Skandinaavia,Põhjameri, Läänemeri, Botnia laht, Soome laht, Skagerak ja Kattegat


Stanley Prusiner

Stanley Benjamin Prusiner (sündinud 28. mail 1942) on Ameerika neuroloog ja biokeemik.

Ta on San Franciscos asuva California ülikooli neurodegeneratiivsete haiguste instituudi (UCSF) direktor.

Prusiner avastas prioonid. Ta pälvis 1994. aastal Albert Laskeri preemia ja 1997. aastal Nobeli füsioloogia- või meditsiiniauhinna priooniuuringute eest, mille kallal tema ja ta töörühm (David E. Garfin, D. P. Stites, W. J. Hadlow, C. W. Eklund) on alates 1970. aastate algusest töötanud.


Ivanovice na Hané

Ivanovice na Hané (saksa keeles Eiwanowitz in der Hanna) on linn Tšehhis Lõuna-Morava maakonnas Vyškovi ringkonnas. Ivanovice na Hané asub Vyškovist ligi 8 km ja Brno kesklinnast umbes 30 km idakirdes.

Asulat on esmamainitud 1183. aastal. Linnaõigused sai Ivanovice na Hané 1909. aastal.


Jack Szostak

Jack William Szostak (sündinud 9. novembril 1952) on Kanada-Ameerika bioloog, Nobeli auhinna laureaat ja Harvardi meditsiinikooli geneetikaprofessor.

Szostak on andnud märkimisväärse panuse geneetika valdkonda. Tema saavutus aitas teadlastel kaardistada geenide asukohta imetajatel ja töötada välja tehnikaid geenidega manipuleerimiseks. Tema uurimistulemused selles valdkonnas on olulised ka Inimese Genoomi Projekti jaoks. Koos Elizabeth Blackburni ja Carol Greideriga sai ta 2009. aastal Nobeli füsioloogia- või meditsiiniauhinna selle avastamise eest, kuidas telomeerid kromosoome kaitsevad.


Jevgeni Detjonõšev

Jevgeni Detjonõšev (sündinud 11. märtsil 1947) on eesti endine veemootorisportlane.

Ta võistles aastatel 1981–1980 peamiselt Tallinna ja Nõukogude mereväe jahtklubi eest sisemootoriga vabapaatide võistlusklassides (R-klass). Tuli aastatel 1976–1977 kokku 8 korda Eesti NSV meistriks.


Slušovice

Slušovice (saksa keeles Sluschowitz) on linn Tšehhis Zlíni maakonnas Zlíni ringkonnas. Slušovice asub Zlínist umbes 10 km idas.

Asulat on esmamainitud 1261. aastal, linnaõigused sai Slušovice 1446. Vaheapeal kaotatud linnaõigused sai Slušovice tagasi 1996. aastal.

Aastatel 1952–2012 tegutses Slušovices põllumajanduskooperatiiv (Jednotné zemědělské družstvo) JZD Slušovice, mis oli sotsialismi ajal üks Tšehhoslovakkia kuulsamaid ja edukamaid ühismajandeid.


Lamberti õigepindne silindriline projektsioon

Lamberti õigepindne silindriline projektsioon on õigepindsete silindriliste projektsioonide perre kuuluv kaardiprojektsioon, milles on standardparalleelina kasutatud ekvaatorit. Projektsiooni lihtsustatud nimetused on õigepindne silindriline projektsioon ja isosilindriline projektsioon.


Tammiste tee

Tammiste tee on tänav Pärnus Rääma ja Tammiste linnaosas.

Tammiste tee algab Rääma tänava ja Niidu tänava ristmikult ning lõpeb linnapiiril. Tammiste tee ristub veel Niidupargi (vasakult), Jaama (vasakult) ja Kaasiku (vasakult) tänavaga ning Uuemetsa teega (paremalt). Tammiste teelt pääseb Ehitajate teele ja Oja tänavale Papiniidu silla juures oleva liiklussõlme kaudu.

Tänav läbib Niidu maastikukaitseala ja selle äärde jääb Niidu park.

Tammiste tee on ligikaudu 2,8 kilomeetri pikkune.

Papiniidu silla liiklussõlmest kuni linnapiirini on Tammiste tee osa Pärnu–Rakvere–Sõmeru maanteest.


Väino Leok

Väino Leok (28. märts 1939 Sõmerpalu vald, Võrumaa – 25. juuli 2007 Võru maakond) oli Eesti veemotosportlane ja sporditegelane.

Ta õppis Osula koolis ja lõpetas Narva-Jõesuu sanatoorse kooli.

1960. aastatel hakkas harrastama motosporti. Ta tuli veemotospordis (Võru esindajana) 1969. aastal 500 cm³ päramootoriga sportpaatide võistlusklassis (CU) 3 x 5 miili sõidus Eesti NSV meistriks ja võitis 2 x 5 miili sõidus hõbemedali.

Ta oli 1965. aastal asutatud Sõmerpalu Motoklubi üks asutajaid ja Sõmerpalu motokrosside korraldaja. Ta oli oma motosportlastest poegade Aivari, Arvo ja Avo Leoki treener.


Aerusurf

Aerusurf ehk suppamine (ingl SUP – stand up paddleboard) on Hawaiist pärit veesport, mis on populaarseks saanud alates 2000. aastast. Aerusurfaja seisab aerulaua peal ja kasutab enda mööda veepinda edasilükkamiseks mõla. Aerusurfi omapära on, et see ei vaja laineid. Aerusurfiga tegeletakse turismis, fitnessitrennides, joogas, võidusõitudes, kalanduses ja muudes vaba aja tegevustes.


Podivín

Podivín (saksa keeles Kostel, ka Podiwin) on linn Tšehhis Lõuna-Morava maakonnas Břeclavi ringkonnas. Podivín asub Austria piirist ligi 12 km kaugusel, Břeclavist umbes 8 km põhjas.

Podivín on üks Morava vanemaid linnu, ürikutes on Podivíni lossi esmamainitud 1067. aastal. Linnaõigused sai Podivín 1222. aastal.


Raba tänav (Pärnu)

Raba tänav on tänav Pärnus Rääma linnaosas.

Raba tänav algab Rääma tänavalt ja lõpeb tupikuna endise Rääma prügila juures. Tänav ristub veel Ilvese (vasakult), Oja, Tamme (paremalt), Rohu, Pihlaka (paremalt), Ehitajate tee, Kibuvitsa (vasakult), Nelgi (vasakult) ja Savi tänavaga.

Lisaks külgneb tänav Rääma pargiga. Aadressil Raba tänav 3 tegutseb Pärnu Rääma Põhikool.

Raba tänav on ligikaudu 1,74 km pikk.